title: 2017 m. lapkričio 20 d. Tarybos sprendimas (BUSP) 2017/2161, kuriuo iš dalies keičiamas Sprendimas 2014/486/BUSP dėl Europos Sąjungos patariamosios misijos civilinės saugumo sektoriaus reformos srityje Ukrainoje (EUAM Ukraine)

text:
21.11.2017

               LT

               Europos Sąjungos oficialusis leidinys

               L 304/48

         TARYBOS SPRENDIMAS (BUSP) 2017/2161
   2017 m. lapkričio 20 d.
   kuriuo iš dalies keičiamas Sprendimas 2014/486/BUSP dėl Europos Sąjungos patariamosios misijos civilinės saugumo sektoriaus reformos srityje Ukrainoje (EUAM Ukraine)
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 28 straipsnį, 42 straipsnio 4 dalį ir 43 straipsnio 2 dalį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2014 m. liepos 22 d. Taryba priėmė Sprendimą 2014/486/BUSP (1) dėl Europos Sąjungos patariamosios misijos civilinės saugumo sektoriaus reformos srityje Ukrainoje (EUAM Ukraine);

               (2)

               2015 m. gruodžio 3 d. Taryba priėmė Sprendimą (BUSP) 2015/2249 (2), kuriuo misijos EUAM Ukraine įgaliojimai pratęsti iki 2017 m. lapkričio 30 d., o jai skirta orientacinė finansavimo suma – iki 2016 m. lapkričio 30 d.;

               (3)

               Tarybos sprendimu (BUSP) 2016/712 (3) patikslinta orientacinė finansavimo suma laikotarpiui iki 2016 m. lapkričio 30 d., o Tarybos sprendimu (BUSP) 2016/2083 (4) numatyta orientacinė finansavimo suma laikotarpiui nuo 2016 m. gruodžio 1 d. iki 2017 m. lapkričio 30 d.;

               (4)

               atlikus 2017 m. strateginę peržiūrą misijos EUAM Ukraine įgaliojimai turėtų būti pratęsti iki 2019 m. gegužės 31 d.;

               (5)

               orientacinė finansavimo suma turėtų būti numatyta laikotarpiui nuo 2017 m. gruodžio 1 d. iki 2019 m. gegužės 31 d.;

               (6)

               todėl Sprendimas 2014/486/BUSP turėtų būti atitinkamai iš dalies pakeistas;

               (7)

               EUAM Ukraine bus vykdoma tokiomis aplinkybėmis, kurios gali pablogėti ir galėtų kliudyti pasiekti Sutarties 21 straipsnyje nustatytus Sąjungos išorės veiksmų tikslus,

         PRIĖMĖ ŠĮ SPRENDIMĄ:
   1 straipsnis
   Sprendimas 2014/486/BUSP iš dalies keičiamas taip:

               1)

               14 straipsnio 1 dalis pakeičiama taip:
               „1.   Orientacinė finansavimo suma, skirta su EUAM Ukraine susijusioms išlaidoms iki 2014 m. lapkričio 30 d. padengti, yra 2 680 000 EUR.
               Orientacinė finansavimo suma, skirta su EUAM Ukraine susijusioms išlaidoms 2014 m. gruodžio 1 d.–2015 m. lapkričio 30 d. laikotarpiu padengti, yra 13 100 000 EUR.
               Orientacinė finansavimo suma, skirta su EUAM Ukraine susijusioms išlaidoms 2015 m. gruodžio 1 d.–2016 m. lapkričio 30 d. laikotarpiu padengti, yra 17 670 000 EUR.
               Orientacinė finansavimo suma, skirta su EUAM Ukraine susijusioms išlaidoms 2016 m. gruodžio 1 d.–2017 m. lapkričio 30 d. laikotarpiu padengti, yra 20 800 000 EUR.
               Orientacinė finansavimo suma, skirta su EUAM Ukraine susijusioms išlaidoms 2017 m. gruodžio 1 d.–2019 m. gegužės 31 d. laikotarpiu padengti, yra 31 956 069,20 EUR.
               Sprendimą dėl vėlesnių laikotarpių orientacinės finansavimo sumos priima Taryba.“;

               2)

               19 straipsnio antra pastraipa pakeičiama taip:
               „Jis taikomas iki 2019 m. gegužės 31 d.“.

         2 straipsnis
   Šis sprendimas įsigalioja jo priėmimo dieną.
   Jis taikomas nuo 2017 m. gruodžio 1 d.

      Priimta Briuselyje 2017 m. lapkričio 20 d.

            Tarybos vardu

            Pirmininkė

         M. REPS

      (1)  2014 m. liepos 22 d. Tarybos sprendimas 2014/486/BUSP dėl Europos Sąjungos patariamosios misijos civilinės saugumo sektoriaus reformos srityje Ukrainoje (EUAM Ukraine) (OL L 217, 2014 7 23, p. 42).

      (2)  2015 m. gruodžio 3 d. Tarybos sprendimas (BUSP) 2015/2249, kuriuo iš dalies keičiamas Sprendimas 2014/486/BUSP dėl Europos Sąjungos patariamosios misijos civilinės saugumo sektoriaus reformos srityje Ukrainoje (EUAM Ukraine) (OL L 318, 2015 12 4, p. 38).

      (3)  2016 m. gegužės 12 d. Tarybos sprendimas (BUSP) 2016/712, kuriuo iš dalies keičiamas Sprendimas 2014/486/BUSP dėl Europos Sąjungos patariamosios misijos civilinės saugumo sektoriaus reformos srityje Ukrainoje (EUAM Ukraine) (OL L 125, 2016 5 13, p. 11).

      (4)  2016 m. lapkričio 28 d. Tarybos sprendimas (BUSP) 2016/2083, kuriuo iš dalies keičiamas Sprendimas 2014/486/BUSP dėl Europos Sąjungos patariamosios misijos civilinės saugumo sektoriaus reformos srityje Ukrainoje (EUAM Ukraine) (OL L 321, 2016 11 29, p. 55).


title: 2017 m. lapkričio 20 d. Tarybos sprendimas (BUSP) 2017/2162, kuriuo iš dalies keičiamas Sprendimas 2013/233/BUSP dėl Europos Sąjungos integruoto sienų valdymo pagalbos misijos Libijoje (EUBAM Libya)

text:
21.11.2017

               LT

               Europos Sąjungos oficialusis leidinys

               L 304/50

         TARYBOS SPRENDIMAS (BUSP) 2017/2162
   2017 m. lapkričio 20 d.
   kuriuo iš dalies keičiamas Sprendimas 2013/233/BUSP dėl Europos Sąjungos integruoto sienų valdymo pagalbos misijos Libijoje (EUBAM Libya)
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 28 straipsnį, 42 straipsnio 4 dalį ir 43 straipsnio 2 dalį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2013 m. gegužės 22 d. Taryba priėmė Sprendimą 2013/233/BUSP (1) dėl Europos Sąjungos integruoto sienų valdymo pagalbos misijos Libijoje (EUBAM Libya);

               (2)

               2017 m. liepos 17 d. Taryba priėmė Sprendimą (BUSP) 2017/1342 (2), kuriuo EUBAM Libya įgaliojimai pratęsiami iki 2018 m. gruodžio 31 d. ir nustatoma orientacinė finansavimo suma iki 2017 m. lapkričio 30 d.;

               (3)

               Sprendimas 2013/233/BUSP turėtų būti iš dalies pakeistas, kad būtų numatyta orientacinė finansavimo suma laikotarpiui nuo 2017 m. gruodžio 1 d. iki 2018 m. gruodžio 31 d.;

               (4)

               EUBAM Libya bus vykdoma tokiomis aplinkybėmis, kurios gali pablogėti ir galėtų kliudyti pasiekti Sutarties 21 straipsnyje nustatytus Sąjungos išorės veiksmų tikslus,

         PRIĖMĖ ŠĮ SPRENDIMĄ:
   1 straipsnis
   Sprendimo 2013/233/BUSP 13 straipsnio 1 dalis papildoma šia pastraipa:

      „Orientacinė finansavimo suma, skirta su EUBAM Libya susijusioms išlaidoms 2017 m. gruodžio 1 d. – 2018 m. gruodžio 31 d. laikotarpiu padengti, yra 31 200 000,00 EUR.“

   2 straipsnis
   Šis sprendimas įsigalioja jo priėmimo dieną.
   Jis taikomas nuo 2017 m. gruodžio 1 d.

      Priimta Briuselyje 2017 m. lapkričio 20 d.

            Tarybos vardu

            Pirmininkė

         M. REPS

      (1)  2013 m. gegužės 22 d. Tarybos sprendimas 2013/233/BUSP dėl Europos Sąjungos integruoto sienų valdymo pagalbos misijos Libijoje (EUBAM Libya) (OL L 138, 2013 5 24, p. 15).

      (2)  2017 m. liepos 17 d. Tarybos sprendimas (BUSP) 2017/1342, kuriuo iš dalies keičiamas Sprendimas 2013/233/BUSP dėl Europos Sąjungos integruoto sienų valdymo pagalbos misijos Libijoje (EUBAM Libya) ir pratęsiamas jo galiojimas (OL L 185, 2017 7 18, p. 60).


title: 2017 m. lapkričio 20 d. Tarybos sprendimas (BUSP) 2017/2163, kuriuo iš dalies keičiamas Sprendimas 2014/145/BUSP dėl ribojamųjų priemonių, taikytinų atsižvelgiant į veiksmus, kuriais kenkiama Ukrainos teritoriniam vientisumui, suverenitetui ir nepriklausomybei arba į juos kėsinamasi

text:
21.11.2017

               LT

               Europos Sąjungos oficialusis leidinys

               L 304/51

         TARYBOS SPRENDIMAS (BUSP) 2017/2163
   2017 m. lapkričio 20 d.
   kuriuo iš dalies keičiamas Sprendimas 2014/145/BUSP dėl ribojamųjų priemonių, taikytinų atsižvelgiant į veiksmus, kuriais kenkiama Ukrainos teritoriniam vientisumui, suverenitetui ir nepriklausomybei arba į juos kėsinamasi
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 29 straipsnį,
   atsižvelgdama į 2014 m. kovo 17 d. Tarybos sprendimą 2014/145/BUSP dėl ribojamųjų priemonių, taikytinų atsižvelgiant į veiksmus, kuriais kenkiama Ukrainos teritoriniam vientisumui, suverenitetui ir nepriklausomybei arba į juos (1), ypač į jo 3 straipsnio 1 dalį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2014 m. kovo 17 d. Taryba priėmė Sprendimą 2014/145/BUSP;

               (2)

               po to, kai 2017 m. rugsėjo 10 d. Rusijos Federacija surengė gubernatoriaus rinkimus neteisėtai aneksuotame Sevastopolio mieste, Taryba mano, kad vienas asmuo turėtų būti įtrauktas į asmenų, subjektų ir organizacijų, kuriems taikomos Sprendimo 2014/145/BUSP priede nustatytos ribojamosios priemonės, sąrašą;

               (3)

               todėl Sprendimo 2014/145/BUSP priedas turėtų būti atitinkamai iš dalies pakeistas,

         PRIĖMĖ ŠĮ SPRENDIMĄ:
   1 straipsnis
   Šio sprendimo priede nurodytas asmuo įtraukiamas į Sprendimo 2014/145/BUSP priede pateiktą sąrašą.
   2 straipsnis
   Šis sprendimas įsigalioja jo paskelbimo Europos Sąjungos oficialiajame leidinyje dieną.

      Priimta Briuselyje 2017 m. lapkričio 20 d.

            Tarybos vardu

            Pirmininkė

         M. REPS

      (1)  OL L 78, 2014 3 17, p. 16.

      PRIEDAS

         1 straipsnyje nurodytų asmenų sąrašas

                     Vardas, pavardė

                     Identifikuojamoji informacija

                     Motyvai

                     Įtraukimo į sąrašą data

                     „161.

                     Dmitry Vladimirovich OVSYANNIKOV
                     (Дмитрий Владимирович Овсянников)

                     Gimimo data: 1977 2 21
                     Gimimo vieta: Omskas, TSRS

                     Sevastopolio gubernatorius.
                     Per 2017 m. rugsėjo 10 d. neteisėtai aneksuotame Sevastopolio mieste Rusijos Federacijos surengtus rinkimus D. Ovsyannikov išrinktas „Sevastopolio gubernatoriumi“.
                     2016 m. liepos 28 d. Prezidentas V. Putinas jį paskyrė laikinai einančiu pareigas „Sevastopolio gubernatoriumi“. Eidamas šias pareigas jis siekė, kad neteisėtai aneksuotas Krymo pusiasalis būtų toliau integruojamas į Rusijos Federaciją, ir dėl to yra atsakingas už aktyvų veiksmų ar politikos, kuriais kenkiama Ukrainos teritoriniam vientisumui, suverenitetui ir nepriklausomybei arba į juos kėsinamasi, rėmimą ar vykdymą.
                     2017 m. jis padarė viešus pareiškimus dėl neteisėtos Krymo ir Sevastopolio aneksijos rėmimo ir minint neteisėto „Krymo referendumo“ metines. Jis pagerbė vadinamųjų „savigynos būrių“, kurie sudarė palankesnes sąlygas Rusijos pajėgų dislokavimui Krymo pusiasalyje rengiantis neteisėtai jo aneksijai, vykdomai Rusijos Federacijos, veteranus, ir paragino Sevastopolį tapti Rusijos Federacijos pietinės dalies sostine.

                     2017 11 21“


title: 2018 m. balandžio 12 d. Tarybos sprendimas (ES) 2018/586, kuriuo skiriamas Regionų komiteto Austrijos Respublikos pasiūlytas narys

text:
18.4.2018

               LT

               Europos Sąjungos oficialusis leidinys

               L 98/20

         TARYBOS SPRENDIMAS (ES) 2018/586
   2018 m. balandžio 12 d.
   kuriuo skiriamas Regionų komiteto Austrijos Respublikos pasiūlytas narys
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 305 straipsnį,
   atsižvelgdama į Austrijos Vyriausybės pasiūlymą,
   kadangi:

               (1)

               2015 m. sausio 26 d., 2015 m. vasario 5 d. ir 2015 m. birželio 23 d. Taryba priėmė sprendimus (ES) 2015/116 (1), (ES) 2015/190 (2) ir (ES) 2015/994 (3), kuriais skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d.2017 m. birželio 20 d. Tarybos sprendimu (ES) 2017/1121 (4) Christian BUCHMANN buvo dar kartą paskirtas nariu;

               (2)

               pasibaigus Christian BUCHMANN kadencijai tapo laisva Regionų komiteto nario vieta,

         PRIĖMĖ ŠĮ SPRENDIMĄ:
   1 straipsnis
   Likusiam dabartinės kadencijos laikui iki 2020 m. sausio 25 d. Regionų komiteto nare skiriama:

               —

               Barbara EIBINGER-MIEDL, Landesrätin in der Steiermärkischen Landesregierung.

         2 straipsnis
   Šis sprendimas įsigalioja jo priėmimo dieną.

      Priimta Briuselyje 2018 m. balandžio 12 d.

            Tarybos vardu

            Pirmininkas

         T. DONCHEV

      (1)  2015 m. sausio 26 d. Tarybos sprendimas (ES) 2015/116, kuriuo skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d. (OL L 20, 2015 1 27, p. 42).

      (2)  2015 m. vasario 5 d. Tarybos sprendimas (ES) 2015/190, kuriuo skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d. (OL L 31, 2015 2 7, p. 25).

      (3)  2015 m. birželio 23 d. Tarybos sprendimas (ES) 2015/994, kuriuo skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d. (OL L 159, 2015 6 25, p. 70).

      (4)  2017 m. birželio 20 d. Tarybos sprendimas (ES) 2017/1121, kuriuo skiriamas Austrijos Respublikos pasiūlytas narys (OL L 162, 2017 6 23, p. 54).


title: 2018 m. balandžio 26 d. Tarybos sprendimas (BUSP) 2018/653 dėl civilinėms krizių valdymo misijoms skirtų sandėliavimo pajėgumų sukūrimo

text:
27.4.2018

               LT

               Europos Sąjungos oficialusis leidinys

               L 108/22

         TARYBOS SPRENDIMAS (BUSP) 2018/653
   2018 m. balandžio 26 d.
   dėl civilinėms krizių valdymo misijoms skirtų sandėliavimo pajėgumų sukūrimo
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 42 straipsnio 4 dalį ir 43 straipsnio 2 dalį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               Sąjungos civilinių krizių valdymo operacijų tikslais būtina užtikrinti, kad būtų tenkinami greitojo dislokavimo poreikiai ir vykdomi veiklos reikalavimai;

               (2)

               2012 m. lapkričio 13 d. Taryba priėmė Sprendimą 2012/698/BUSP (1) dėl civilinėms krizių valdymo misijoms skirto sandėlio sukūrimo. Laikantis to sprendimo 6 straipsnio, Europos išorės veiksmų tarnyba (toliau – EIVT) atliko sandėlio naudingumo, veiksmingumo ir ekonominio efektyvumo peržiūrą. Tos peržiūros rezultatai 2016 m. pirmą pusmetį buvo apsvarstyti su atitinkamais Tarybos parengiamaisiais organais;

               (3)

               2016 m. gegužės 3 d. Politinis ir saugumo komitetas dar kartą patvirtino, kad sandėliavimo pajėgumų sukūrimas yra naudinga priemonė, kuri padėtų užtikrinti greitą misijų pagal bendrą saugumo ir gynybos politiką (BSGP) dislokavimą. Jis susitarė, kad naujus sandėliavimo pajėgumus turėtų valdyti valstybių narių viešosios teisės įstaiga arba įstaiga, kurios veiklą reglamentuoja privatinė teisė, veikianti viešųjų paslaugų srityje, kaip numatyta Europos Parlamento ir Tarybos reglamento (ES, Euratomas) Nr. 966/2012 (2) 58 straipsnio 1 dalies c punkte, ir paprašė EIVT vykdyti atrankos procedūrą. Atitinkami Tarybos parengiamieji organai patvirtino įgaliojimus, kuriais bus remiamasi vykdant atrankos procedūrą;

               (4)

               parengus EIVT ataskaitą Sąjungos vyriausiasis įgaliotinis užsienio reikalams ir saugumo politikai (toliau – vyriausiasis įgaliotinis) pateikė rekomendaciją Tarybai sandėliavimo pajėgumų operatoriumi, atsakingu už sandėliavimo pajėgumų įgyvendinimą, pasirinkti Švedijos civilinių nenumatytų atvejų agentūrą (Myndigheten för samhällsskydd och beredskap – MSB);

               (5)

               sandėliavimo pajėgumai turėtų užtikrinti svarbiausios įrangos ir turto, reikalingų BSGP misijų greitajam dislokavimui, strateginių atsargų įsigijimą, laikymą, priežiūrą ir papildymą. Jais taip pat būtų užtikrintas tokios įrangos ir turto naujų bei naudotų vienetų įsigijimas, laikymas, priežiūra ir tiekimas, taip pat palaikymo paslaugų civilinėms BSGP misijoms teikimas. Be to, jais taip pat būtų sudaryta galimybė įsigyti, laikyti ir tiekti bet kuriuos kitus iš tokių misijų gautus naudotos įrangos ir turto vienetus;

               (6)

               sandėliavimo pajėgumais, kaip jų antrinė užduotis, taip pat būtų sudaryta galimybė teikti tokią pačią paramą kitiems pagal Sutarties 28 straipsnį vykdomiems Sąjungos operatyviniams veiksmams ir Europos Sąjungos specialiesiems įgaliotiniams (toliau – ES specialieji įgaliotiniai);

               (7)

               sandėliavimo pajėgumai turėtų būti įgyvendinami trejus metus, numatant galimybę šį laikotarpį pratęsti dar vieniems metams,

         PRIĖMĖ ŠĮ SPRENDIMĄ:
   1 straipsnis
   Tikslai
   1.   Siekdama užtikrinti greitą svarbiausios įrangos ir išteklių dislokavimą ir atitinkamų palaikymo paslaugų teikimą savo civilinėms krizių valdymo misijoms, taip pat užtikrinti greitą ir nuolatinę tų misijų prieigą prie tokios įrangos ir išteklių, Sąjunga stiprina savo pajėgumus sukurdama sandėliavimo pajėgumus.
   2.   Prireikus sandėliavimo pajėgumai taip pat gali teikti tokią pačią su įranga, ištekliais ir paslaugomis susijusią paramą kitiems pagal Sutarties 28 straipsnį vykdomiems Sąjungos operatyviniams veiksmams ir ES specialiesiems įgaliotiniams.
   2 straipsnis
   Sandėliavimo pajėgumų sukūrimas
   1.   1 straipsnyje išdėstytais tikslais sukuriami sandėliavimo pajėgumai. Jais vykdomos šios funkcijos:

               a)

               užtikrinamas priede nurodytų svarbiausios įrangos ir išteklių strateginių atsargų įsigijimas, laikymas, priežiūra ir papildymas;

               b)

               užtikrinamas priede nurodytą naujų ir naudotų svarbiausios įrangos bei išteklių vienetų įsigijimas, laikymas, priežiūra ir tiekimas, įskaitant iš kitų tokių misijų gautus vienetus, taip pat palaikymo paslaugų civilinėms BSGP misijoms teikimas.

         2.   Be to, sandėliavimo pajėgumų pagalba galima įsigyti, laikyti, prižiūrėti ir tiekti civilinėms BSGP misijoms atitinkamus įrangos ir išteklių vienetus, kurie yra panašaus pobūdžio ir skirti naudoti kaip priede nurodyti vienetai.
   3.   Sandėliavimo pajėgumų pagalba taip pat galima įsigyti, laikyti ir tiekti civilinėms BSGP misijoms iš kitų tokių misijų gautus naudotos įrangos ir išteklių vienetus, kurie yra kitokio pobūdžio ir skirti kitokiam naudojimui nei priede nurodyti vienetai.
   4.   Be to, prireikus sandėliavimo pajėgumų pagalba gali būti vykdomos 1 dalies b punkte, 2 ir 3 dalyse nurodytos funkcijos, susijusios su kitais Sąjungos operatyviniais veiksmais ir ES specialiaisiais įgaliotiniais.
   3 straipsnis
   Įgyvendinimas
   1.   Už šio sprendimo įgyvendinimą yra atsakingas vyriausiasis įgaliotinis.
   2.   Šio sprendimo techninis įgyvendinimas pavedamas Švedijos civilinių nenumatytų atvejų agentūrai, kuri veikia kaip sandėliavimo pajėgumų operatorius. Švedijos civilinių nenumatytų atvejų agentūra jai pavestas užduotis vykdo kontroliuojant vyriausiajam įgaliotiniui, nedarant poveikio Komisijos finansiniams įsipareigojimams, kaip nustatyta 4 straipsnio 3 dalyje.
   3.   Dėl išsamios šio sprendimo įgyvendinimo tvarkos susitaria Švedijos civilinių nenumatytų atvejų agentūra ir civilinės operacijos vadas, konsultuodamasis su kompetentingomis Komisijos tarnybomis. Ta tvarka visų pirma užtikrinama, kad civilinės operacijos vadui suteikiama teisė patekti į sandėlį jo techninei ir veiklos priežiūrai vykdyti, siekiant užtikrinti dislokavimo pajėgumus ir tinkamą civilinių krizių valdymo misijų veikimą. Civilinės operacijos vadas taip pat vertina naudoto turto techninį tinkamumą saugojimui bei panaudojimui ateityje ir praneša apie poreikį atnaujinti ar papildyti išteklius.
   4.   Civilinės BSGP misijos prašymu, grindžiamu konkrečiais misijos poreikiais ir misijos įgaliojimais, sandėliavimo pajėgumai tiekia 2 straipsnio 1 dalies b punkte ir 2 dalyje nurodytą įrangą ir išteklius. Tos pačios sąlygos mutatis mutandis taikomos kitų Sąjungos operatyvinių veiksmų ir ES specialiųjų įgaliotinių atveju.
   4 straipsnis
   Finansinės nuostatos
   1.   Šio sprendimo įgyvendinimui skirta orientacinė finansavimo suma 36 mėnesių laikotarpiui nuo 3 dalyje nurodyto susitarimo sudarymo dienos yra 52 240 608,49 EUR.
   2.   Iš 1 dalyje nurodytos orientacinės finansavimo sumos finansuojamos išlaidos valdomos pagal Sąjungos bendrajam biudžetui taikomas procedūras ir taisykles.
   3.   Komisija prižiūri, kad 2 dalyje nurodytos išlaidos būtų tinkamai valdomos. Šiuo tikslu ji sudaro susitarimą su Švedijos civilinių nenumatytų atvejų agentūra, kuri yra sandėliavimo pajėgumų operatorius.
   4.   3 dalyje nurodytame susitarime, inter alia, nustatoma, kad:

               a)

               2 straipsnio 1 dalies a ir b punktuose ir 2 dalyje nurodytą įrangą ir išteklius savo vardu ir laikydamasi savo viešųjų pirkimų taisyklių turi įsigyti Švedijos civilinių nenumatytų atvejų agentūra;

               b)

               Švedijos civilinių nenumatytų atvejų agentūra įrangą ir išteklius civilinėms BSGP misijoms turi tiekti nemokamai ir atitinkamais atvejais juos susigrąžinti;

               c)

               prieš susitarimui nustojant galioti Švedijos civilinių nenumatytų atvejų agentūra visą jos laikomą įrangą ir išteklius turi neatlygintinai perduoti Komisijai arba kitam Komisijos paskirtam subjektui.

         5.   Komisija stengiasi kuo greičiau po šio sprendimo įsigaliojimo sudaryti 3 dalyje nurodytą susitarimą. Ji informuoja Tarybą apie visus sunkumus, kurie kyla minėto proceso metu, ir praneša susitarimo sudarymo datą.
   5 straipsnis
   Ataskaitų teikimas
   1.   Vyriausiasis įgaliotinis kas šešis mėnesius teikia Tarybai šio sprendimo įgyvendinimo ataskaitas.
   2.   Komisija kas šešis mėnesius pateikia Tarybai informaciją apie sandėliavimo pajėgumų veiklos finansinius aspektus.
   6 straipsnis
   Peržiūra
   Praėjus 18 mėnesių nuo 4 straipsnio 3 dalyje nurodyto susitarimo sudarymo dienos Taryba peržiūri 4 straipsnio 1 dalyje nurodytą orientacinę finansavimo sumą atsižvelgdama į sumą, kuri laikoma būtina civilinių BSGP misijų prašymams patenkinti, skirtą įrangos ir išteklių vienetams, kuriais papildomas strateginėse atsargose laikomų vienetų kiekis, siekiant užtikrinti, kad nustatant orientacinę finansavimo sumą būtų deramai atsižvelgta į kintančius tokių misijų poreikius. Atliekant peržiūrą taip pat atsižvelgiama į kintančius kitų Sąjungos operatyvinių veiksmų ir ES specialiųjų įgaliotinių poreikius.
   7 straipsnis
   Įsigaliojimas ir galiojimo pabaiga
   Šis sprendimas įsigalioja jo priėmimo dieną. Jis nustoja galioti po 36 mėnesių nuo 4 straipsnio 3 dalyje nurodyto susitarimo sudarymo dienos, jeigu Taryba nenusprendžia jo pratęsti dar 12 mėnesių.
   8 straipsnis
   Panaikinimas
   Sprendimas 2012/698/BUSP panaikinamas.

      Priimta Briuselyje 2018 m. balandžio 26 d.

            Tarybos vardu

            Pirmininkė

         E. ZAHARIEVA

      (1)  2012 m. lapkričio 13 d. Tarybos sprendimas 2012/698/BUSP dėl civilinio krizių valdymo misijoms skirto sandėlio sukūrimo (OL L 314, 2012 11 14, p. 25).

      (2)  2012 m. spalio 25 d. Europos Parlamento ir Tarybos reglamentas (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (OL L 298, 2012 10 26, p. 1).

      PRIEDAS
      SANDĖLIAVIMO PAJĖGUMŲ OPERATORIAUS TIEKTINA SVARBIAUSIA ĮRANGA IR IŠTEKLIAI
      Strateginės atsargos apima svarbiausią įrangą ir išteklius, reikalingus civilinei BSGP misijai, kurią sudaro ne daugiau kaip 200 darbuotojų, dislokuoti bet kuriame operacijos rajone per 30 dienų.
      Svarbiausia įranga ir ištekliai yra:

                  —

                  Transporto priemonės

                              —

                              visureigis,

                              —

                              kompaktiškas visureigis,

                              —

                              mikroautobusas,

                              —

                              didelės galios visureigė transporto priemonė,

                              —

                              sedanas / universalas.

                  —

                  IT įranga

                              —

                              serveriai,

                              —

                              užkardos,

                              —

                              staliniai kompiuteriai,

                              —

                              knyginiai kompiuteriai,

                              —

                              monitoriai,

                              —

                              spausdintuvai, dažų kasetės ir būgnai,

                              —

                              nenutrūkstamo maitinimo šaltinio įrenginiai,

                              —

                              prieigos prie belaidžio ryšio punktai,

                              —

                              kompiuterių, serverių ir tinklo priedai.

                  —

                  Ryšių įranga

                              —

                              palydoviniai telefonai,

                              —

                              labai aukšto dažnio radijo įranga,

                              —

                              globalinės padėties nustatymo sistemos (GPS) įtaisai,

                              —

                              mobilieji telefonai,

                              —

                              vaizdo konferencijų ir telekonferencijų sistema.

                  —

                  Asmeninės apsaugos priemonės

                              —

                              neperšaunamos liemenės,

                              —

                              šalmai,

                              —

                              priedai.

                  —

                  Medicininė įranga

                              —

                              pirmosios pagalbos priemonių rinkinys (būtiniausios priemonės pirmajai pagalbai suteikti traumos atveju),

                              —

                              automatiniai išoriniai defibriliatoriai.

                  —

                  Matomumo priemonės

                              —

                              vėliavos,

                              —

                              asmeninės matomumo priemonės (beretės, raiščiai, matomumo liemenės ir kt.),

                              —

                              transporto priemonių lipdukai.

                  —

                  Įvairūs

                              —

                              tapatybės kortelių spausdinimo aparatas (asmens tapatybės kortelių spausdintuvas),

                              —

                              brūkšninio kodo nustatymo įranga (brūkšninio kodo skaitytuvas ir etikečių su brūkšniniu kodu spausdintuvas).

            SANDĖLIAVIMO PAJĖGUMŲ OPERATORIAUS TIEKTINOS PALAIKYMO PASLAUGOS

                  —

                  Viešieji pirkimai
                  Sandėliavimo pajėgumų operatorius strateginių atsargų įrangą įsigys savo vardu ir taikydamas savo viešųjų pirkimų taisykles.

                  —

                  Strateginių atsargų saugojimas, kodifikavimas ir brūkšninio kodo suteikimas

                  —

                  Krovinių siuntimas
                  Sandėliavimo pajėgumų operatorius paruoš laikomą įrangą siuntimui.
                  Sandėliavimo pajėgumų operatorius bus atsakingas už užtikrinimą, kad įranga būtų nusiųsta / būtų sudaryta sutartis dėl jos siuntimo:

                              —

                              iš centrinio sandėlio BSGP misijai,

                              —

                              iš BSGP misijos į centrinį sandėlį,

                              —

                              tarp BSGP misijų,

                              —

                              iš tiekėjų ir tiekėjams.

                  —

                  Įmonės išteklių planavimo sistema
                  Sandėliavimo pajėgumų operatorius suteiks įmonės išteklių planavimo sistemą su atitinkamomis atsarginėmis sistemomis, kad užtikrintų susijusios veiklos / procesų tęstinumą, ir atliks įmonės išteklių planavimo sistemos priežiūrą. Sandėliavimo pajėgumų operatorius teiks paslaugas, susijusias su įmonės išteklių planavimo sistemos konfigūracija, pritaikymu ir atnaujinimais. Be to, sandėliavimo pajėgumų operatorius administruos visas licencijas, kurių reikia norint naudotis įmonės išteklių planavimo sistema.

                  —

                  Naujos ir naudotos įrangos techninė priežiūra ir remontas
                  Sandėliavimo pajėgumų operatorius užtikrins tiek naudotos, tiek naujos sandėlyje laikomos įrangos techninę priežiūrą ir atliks eksploatavimo bandymus. Be to, sandėliavimo pajėgumų operatorius užtikrins naudotos įrangos remontą, jeigu jam taip nurodys perkančioji organizacija.

                  —

                  Šarvuotųjų transporto priemonių atnaujinimas
                  Sandėliavimo pajėgumų operatorius turėtų užtikrinti šarvuotųjų transporto priemonių aptarnavimą, atnaujinimą ir (pakartotinį) sertifikavimą, jeigu jam taip nurodys perkančioji organizacija.

                  —

                  Atliekų šalinimo paslaugos
                  Sandėliavimo pajėgumų operatorius teiks paslaugas, susijusias su pavojingų medžiagų, pavyzdžiui, baterijų, transporto priemonių tepalų, šaudmenų, šarvuotųjų transporto priemonių ir radijo įrangos, šalinimu, kurių dėl įvairių priežasčių (saugumo, aplinkosaugos ir kt.) misija negali užtikrinti vietoje. Sandėliavimo pajėgumų operatorius taip pat šalins strateginių atsargų įrangą, kurią remontuoti būtų neekonomiška.

                  —

                  Vaistai ir medicinos reikmenys
                  Sandėliavimo pajėgumų operatorius užtikrins vaistų ir medicinos reikmenų tiekimą tiesiogiai iš tiekėjo įgaliotiems BSGP misijos medicinos darbuotojams.


title: 2018 m. gegužės 14 d. Tarybos sprendimas (ES) 2018/757, kuriuo denonsuojamas Europos bendrijos ir Komorų Sąjungos partnerystės žuvininkystės sektoriuje susitarimas

text:
24.5.2018

               LT

               Europos Sąjungos oficialusis leidinys

               L 128/13

         TARYBOS SPRENDIMAS (ES) 2018/757
   2018 m. gegužės 14 d.
   kuriuo denonsuojamas Europos bendrijos ir Komorų Sąjungos partnerystės žuvininkystės sektoriuje susitarimas
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 43 straipsnį kartu su 218 straipsnio 6 dalies antros pastraipos a punktu,
   atsižvelgdama į Europos Komisijos pasiūlymą,
   atsižvelgdama į Europos Parlamento pritarimą (1),
   kadangi:

               (1)

               Tarybos reglamentas (EB) Nr. 1563/2006 (2) yra susijęs su Europos bendrijos ir Komorų Sąjungos partnerystės žuvininkystės sektoriuje susitarimo (toliau – ES ir Komorų ŽPS) sudarymu;

               (2)

               vienas iš ES ir Komorų ŽPS tikslų yra užtikrinti, kad žuvų išteklių išsaugojimo ir valdymo priemonės būtų veiksmingos ir būtų užkirstas kelias neteisėtai, nedeklaruojamai ir nereglamentuojamai (toliau – NNN) žvejybai;

               (3)

               pagal ES ir Komorų ŽPS 11 straipsnį susitarimas taikomas septynerius metus nuo jo įsigaliojimo dienos ir kaskart gali būti pratęsiamas dar septynerių metų laikotarpiui, jei nė viena šalis nepateikia pranešimo apie nutraukimą;

               (4)

               pagal ES ir Komorų ŽPS 12 straipsnį bet kuri šalis gali susitarimą nutraukti, esant svarbioms aplinkybėms, pavyzdžiui, jei nesilaikoma įsipareigojimų kovoti su NNN žvejyba. Apie savo ketinimą nutraukti susitarimą atitinkama šalis kitai šaliai praneša iki pradinio septynerių metų laikotarpio pabaigos dienos arba kiekvieno papildomo laikotarpio pabaigos dienos likus ne mažiau kaip šešiems mėnesiams. Tokio pranešimo pateikimas reiškia šalių konsultacijų pradžią;

               (5)

               pagal Tarybos reglamento (EB) Nr. 1005/2008 (3) 31 straipsnį (toliau – NNN žvejybos reglamentas) Komisija gali nustatyti trečiąsias šalis, kurias ji laiko nebendradarbiaujančiomis kovojant su NNN žvejyba. Trečioji šalis gali būti pripažinta nebendradarbiaujančia, jeigu ji nevykdo pagal tarptautinę teisę jai tenkančių vėliavos, uosto, pakrantės ar rinkos valstybės pareigų imtis veiksmų siekiant užkirsti kelią NNN žvejybai, atgrasyti nuo jos ir ją panaikinti;

               (6)

               pagal 2015 m. spalio 1 d. priimtą Komisijos sprendimą (4) Komorų Sąjungai buvo pranešta, kad Komisija juos gali pripažinti trečiąja šalimi, nebendradarbiaujančia kovojant su NNN žvejyba, nes Komorų valdžios institucijos vykdė patogios šalies vėliavos politiką, esama įrodymų, kad Komorų laivynas vykdė neteisėtą žvejybos veiklą, Komorų valdžios institucijų stebėsenos ir kontrolės pajėgumai prasti arba jų nėra ir Komorų žvejybos srities teisinė bazė pasenusi;

               (7)

               tuo sprendimu Komisija pradėjo dialogą su Komorų Sąjunga – jis vyko laikantis NNN žvejybos reglamento 32 straipsnyje nustatytų procedūrinių reikalavimų. Komorų Sąjunga per pagrįstą laikotarpį nesiėmė reikiamų taisomųjų veiksmų;

               (8)

               atsižvelgiant į tai, kad Komorų Sąjunga nuolat nevykdė pagal tarptautinę teisę jai tenkančių vėliavos, uosto, pakrantės ar rinkos valstybės pareigų ir nesiėmė veiksmų siekdama užkirsti kelią NNN žvejybai, atgrasyti nuo jos ir ją panaikinti, Komorų Sąjunga pagal NNN žvejybos reglamento 31 straipsnį Komisijos įgyvendinimo sprendimu (ES) 2017/889 (5) pripažinta nebendradarbiaujančia trečiąja šalimi kovojant su NNN žvejyba. Po to pripažinimo Komorų Sąjunga reikiamų taisomųjų veiksmų vis tiek nesiėmė;

               (9)

               pagal NNN žvejybos reglamento 33 straipsnį Komarų Sąjunga Tarybos įgyvendinimo sprendimu (ES) 2017/1332 (6) įtraukta į nebendradarbiaujančių trečiųjų šalių sąrašą, sudarytą Tarybos įgyvendinimo sprendimu 2014/170/ES (7);

               (10)

               pagal NNN žvejybos reglamento 38 straipsnio 8 dalį Komisija turi pasiūlyti denonsuoti visus galiojančius dvišalius žuvininkystės susitarimus arba žuvininkystės partnerystės susitarimus su nebendradarbiaujančia trečiąja šalimi, kuriuose numatyta, kad susitarimas gali būti nutrauktas tuo atveju, jei ta šalis nesilaiko savo įsipareigojimų kovoti su NNN žvejyba;

               (11)

               todėl tikslinga denonsuoti ES ir Komorų ŽPS;

               (12)

               Komisija Europos Sąjungos vardu turėtų pranešti Komorų Sąjungai apie denonsavimą;

               (13)

               denonsavimas turėtų įsigalioti praėjus šešiems mėnesiams po to pranešimo;

               (14)

               tačiau, jei, prieš įsigaliojant denonsavimui, Taryba pagal NNN reglamento 33 straipsnį išbrauktų Komorų Sąjungą iš nebendradarbiaujančių trečiųjų šalių sąrašo, denonsavimas turėtų būti panaikintas ir Komisija nedelsdama apie šį panaikinimą turėtų pranešti Komorų Sąjungai,

         PRIĖMĖ ŠĮ SPRENDIMĄ:
   1 straipsnis
   2008 m. kovo 6 d. įsigaliojęs Europos bendrijos ir Komorų Sąjungos partnerystės žuvininkystės sektoriuje susitarimas (toliau – ES ir Komorų ŽPS) denonsuojamas.
   2 straipsnis
   1.   Šio sprendimo įsigaliojimo dieną Komisija Europos Sąjungos vardu praneša Komorų Sąjungai apie ES ir Komorų ŽPS denonsavimą.
   2.   Šis denonsavimas įsigalioja praėjus šešiems mėnesiams po pranešimo apie jį dienos.
   3.   Jei, prieš įsigaliojant denonsavimui, Taryba pagal NNN reglamento 33 straipsnį išbrauktų Komorų Sąjungą iš nebendradarbiaujančių trečiųjų šalių sąrašo, denonsavimas panaikinamas ir Komisija nedelsdama apie šį panaikinimą praneša Komorų Sąjungai.
   3 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

      Priimta Briuselyje 2018 m. gegužės 14 d.

            Tarybos vardu

            Pirmininkė

         E. ZAHARIEVA

      (1)  2018 m. kovo 15 d. pritarimas (dar nepaskelbta Oficialiajame leidinyje).

      (2)  2006 m. spalio 5 d. Tarybos reglamentas (EB) Nr. 1563/2006 dėl Europos bendrijos ir Komorų Sąjungos partnerystės žuvininkystės sektoriuje susitarimo sudarymo (OL L 290, 2006 10 20, p. 6).

      (3)  2008 m. rugsėjo 29 d. Tarybos reglamentas (EB) Nr. 1005/2008, nustatantis Bendrijos sistemą, kuria siekiama užkirsti kelią neteisėtai, nedeklaruojamai ir nereglamentuojamai žvejybai, atgrasyti nuo jos ir ją panaikinti, iš dalies keičiantis reglamentus (EEB) Nr. 2847/93, (EB) Nr. 1936/2001 ir (EB) Nr. 601/2004 bei panaikinantis reglamentus (EB) Nr. 1093/94 ir (EB) Nr. 1447/1999 (OL L 286, 2008 10 29, p. 1).

      (4)  2015 m. spalio 1 d. Komisijos sprendimas dėl pranešimo trečiajai šaliai, kad ji gali būti pripažinta trečiąja šalimi, nebendradarbiaujančia kovojant su neteisėta, nedeklaruojama ir nereglamentuojama žvejyba (OL C 324, 2015 10 2, p. 6).

      (5)  2017 m. gegužės 23 d. Komisijos įgyvendinimo sprendimas (ES) 2017/889, kuriuo Komorų Sąjunga pripažįstama trečiąja šalimi, nebendradarbiaujančia kovojant su neteisėta, nedeklaruojama ir nereglamentuojama žvejyba (OL L 135, 2017 5 24, p. 35).

      (6)  2017 m. liepos 11 d. Tarybos įgyvendinimo sprendimas (ES) 2017/1332, kuriuo dėl Komorų Sąjungos iš dalies keičiamas Įgyvendinimo sprendimas 2014/170/ES, kuriuo sudaromas trečiųjų šalių, nebendradarbiaujančių kovojant su neteisėta, nedeklaruojama ir nereglamentuojama žvejyba, sąrašas. (OL L 185, 2017 7 18, p. 37).

      (7)  2014 m. kovo 24 d. Tarybos įgyvendinimo sprendimas 2014/170/ES, kuriuo sudaromas trečiųjų šalių, nebendradarbiaujančių kovojant su NNN žvejyba, sąrašas pagal Reglamentą (EB) Nr. 1005/2008, nustatantį Bendrijos sistemą, kuria siekiama užkirsti kelią neteisėtai, nedeklaruojamai ir nereglamentuojamai žvejybai, atgrasyti nuo jos ir ją panaikinti (OL L 91, 2014 3 27, p. 43).


title: 2018 m. gegužės 22 d. Tarybos sprendimas (ES) 2018/768 dėl pozicijos, kurios Europos Sąjungos vardu turi būti laikomasi Tarptautinio vežimo geležinkeliais tarpvyriausybinės organizacijos Pavojingų krovinių vežimo ekspertų komiteto 55-ojoje sesijoje dėl tam tikrų Tarptautinio vežimo geležinkeliais sutarties C priedo dalinių pakeitimų

text:
25.5.2018

               LT

               Europos Sąjungos oficialusis leidinys

               L 129/77

         TARYBOS SPRENDIMAS (ES) 2018/768
   2018 m. gegužės 22 d.
   dėl pozicijos, kurios Europos Sąjungos vardu turi būti laikomasi Tarptautinio vežimo geležinkeliais tarpvyriausybinės organizacijos Pavojingų krovinių vežimo ekspertų komiteto 55-ojoje sesijoje dėl tam tikrų Tarptautinio vežimo geležinkeliais sutarties C priedo dalinių pakeitimų
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 91 straipsnį kartu su 218 straipsnio 9 dalimi,
   atsižvelgdama į Europos Komisijos pasiūlymą,
   kadangi:

               (1)

               Tarybos sprendimu 2013/103/ES (1) Sąjunga prisijungė prie 1980 m. gegužės 9 d. Tarptautinio vežimo geležinkeliais sutarties (toliau – COTIF konvencija) su pakeitimais, padarytais 1999 m. birželio 3 d. Vilniaus protokolu;

               (2)

               visos valstybės narės, išskyrus Kiprą ir Maltą, yra COTIF konvencijos susitariančiosios šalys ir ją taiko;

               (3)

               pagal COTIF konvencijos 13 straipsnio 1 dalies d punktą ir 33 straipsnio 5 dalį Tarptautinio vežimo geležinkeliais tarpvyriausybinės organizacijos (toliau – OTIF) Pavojingų krovinių vežimo ekspertų komitetas (toliau – RID komitetas) gali iš dalies keisti COTIF konvencijos C priedo priedą – Pavojingų krovinių tarptautinio vežimo geležinkeliais taisykles (toliau – RID);

               (4)

               Europos Parlamento ir Tarybos direktyvoje 2008/68/EB (2) nustatytos pavojingų krovinių vežimo keliais, geležinkeliais ar vidaus vandenų keliais valstybėse narėse ar tarp jų nuostatos, darant nuorodą į RID;

               (5)

               siekiant RID priedą priderinti prie technikos ir mokslo pažangos, būtina, kad RID ekspertų komitetas priimtų su techniniais standartais arba vienodomis techninėmis normomis susijusius dalinius pakeitimus. Tais daliniais pakeitimais siekiama užtikrinti saugų ir veiksmingą pavojingų krovinių vežimą, kartu atsižvelgiant į sektoriaus mokslo ir technikos pažangą ir į kuriamas naujas medžiagas bei produktus, kurie vežami galėtų kelti pavojų;

               (6)

               Direktyva 2008/68/EB įsteigtas Pavojingų krovinių vežimo komitetas surengė pirmines diskusijas dėl pasiūlytų dalinių pakeitimų;

               (7)

               2018 m. gegužės 30 d. 55-ojoje sesijoje RID ekspertų komitetas ketina priimti sprendimą dėl RID dalinių pakeitimų;

               (8)

               tikslinga nustatyti poziciją, kurios Sąjungos vardu turi būti laikomasi RID ekspertų komitete, nes to komiteto priimtas sprendimas bus privalomas Sąjungai;

               (9)

               todėl Sąjungos pozicija RID ekspertų komiteto 55-ojoje sesijoje turėtų būti grindžiama šio sprendimo priedu,

         PRIĖMĖ ŠĮ SPRENDIMĄ:
   1 straipsnis
   Pozicija, kurios Sąjungos vardu turi būti laikomasi pagal 1980 m. gegužės 9 d. Tarptautinio vežimo geležinkeliais sutartį su pakeitimais, padarytais 1999 m. birželio 3 d. Vilniaus protokolu, 55-ojoje RID ekspertų komiteto sesijoje, išdėstyta šio sprendimo priede.
   Neesminiams šio sprendimo priede nurodytų dokumentų pakeitimams Sąjungos atstovai RID ekspertų komitete gali pritarti be papildomo Tarybos sprendimo.
   2 straipsnis
   Priimti RID ekspertų komiteto sprendimai skelbiami Europos Sąjungos oficialiajame leidinyje, nurodant jų įsigaliojimo dieną.
   3 straipsnis
   Šis sprendimas įsigalioja jo priėmimo dieną.

      Priimta Briuselyje 2018 m. gegužės 22 d.

            Tarybos vardu

            Pirmininkas

         K. VALCHEV

      (1)  2011 m. birželio 16 d. Tarybos sprendimas 2013/103/ES dėl Europos Sąjungos ir Tarptautinio vežimo geležinkeliais tarpvyriausybinės organizacijos susitarimo dėl Europos Sąjungos prisijungimo prie 1980 m. gegužės 9 d. Tarptautinio vežimo geležinkeliais sutarties (COTIF) su pakeitimais, padarytais 1999 m. birželio 3 d. Vilniaus protokolu, pasirašymo ir sudarymo (OL L 51, 2013 2 23, p. 1).

      (2)  2008 m. rugsėjo 24 d. Europos Parlamento ir Tarybos direktyva 2008/68/EB dėl pavojingų krovinių vežimo vidaus keliais (OL L 260, 2008 9 30, p. 13).

      PRIEDAS

                  Pasiūlymas

                  Informacinis dokumentas

                  Dalykas

                  Pastabos

                  Sąjungos pozicija

                  1

                  OTIF/RID/CE/GTP/2017/1

                  Medžiagų, kurioms priskirti JT numeriai 3166 ir 3171, pavojaus identifikavimo numeriai

                  OTIF nuolatinės darbo grupės techninis susitarimas priimti iš dalies pakeistą tekstą

                  Pritaria pakeitimams

                  2

                  OTIF/RID/CE/GTP/2017/3

                  Pavojingų krovinių kaip rankinio bagažo ar registruoto bagažo vežimas

                  OTIF nuolatinės darbo grupės techninis susitarimas priimti iš dalies pakeistą tekstą

                  Pritaria pakeitimams

                  3

                  OTIF/RID/CE/GTP/2017/5

                  Pavojingų krovinių vežimo darbo grupės (WP.15) 102-oji sesija (Ženeva, 2017 m. gegužės 8–12 d.)

                  OTIF nuolatinės darbo grupės techninis susitarimas priimti iš dalies pakeistą tekstą

                  Pritaria nuolatinės darbo grupės patikslintiems pakeitimams

                  4

                  OTIF/RID/CE/GTP/2017/7/Rev.1

                  RID 2017 m. redakcijos antras pataisymų sąrašo projektas

                  OTIF nuolatinės darbo grupės techninis susitarimas priimti iš dalies pakeistą tekstą

                  Pritaria nuolatinės darbo grupės patikslintiems pakeitimams

                  5

                  OTIF/RID/CE/GTP/2017/8

                  Neoficialioji suskystintųjų dujų cisterninių vagonų pripildymo ir ištuštinimo kontrolinio sąrašo darbo grupė (Florencija, 2017 m. liepos 11–13 d.)

                  OTIF nuolatinės darbo grupės techninis susitarimas priimti iš dalies pakeistą tekstą

                  Pritaria nuolatinės darbo grupės patikslintiems pakeitimams

                  6

                  OTIF/RID/CE/GTP/2017/15

                  2016 ir 2017 m. bendrame posėdyje ir 2016 m. lapkričio mėn. RID ekspertų komiteto nuolatinėje darbo grupėje priimtos konsoliduotosios tekstų redakcijos

                  OTIF nuolatinės darbo grupės techninis susitarimas priimti iš dalies pakeistą tekstą

                  Pritaria nuolatinės darbo grupės patikslintiems pakeitimams

                  7

                  Ten pat

                  Pakeitimai, kuriuos nuolatinė darbo grupė turi išnagrinėti išsamiau

                  —

                  —

                  8

                  Ten pat

                  Pakeitimai, dėl kurių reikalinga bendra nuomonė, kuri turi būti pasiekta bendrame JT EEK ir OTIF posėdyje

                  Reikia sudaryti palankesnes sąlygas veiksmingam daugiarūšiam vežimui

                  Pritaria bendrame posėdyje rekomenduotiems pakeitimams

                  9

                  OTIF/RID/CE/GTP/2017/INF.8

                  Pasikartojančios 4.3.3.5 punkto įtraukos

                  OTIF nuolatinės darbo grupės techninis susitarimas priimti iš dalies pakeistą tekstą

                  Pritaria nuolatinės darbo grupės patikslintiems pakeitimams

                  10

                  OTIF/RID/CE/GTP/2017/INF.10

                  Pereinamojo laikotarpio nuostatos

                  OTIF nuolatinės darbo grupės techninis susitarimas priimti iš dalies pakeistą tekstą

                  Pritaria nuolatinės darbo grupės patikslintiems pakeitimams

                  11

                  OTIF/RID/CE/GTP/2017/INF.12

                  Dokumente OTIF/RID/CE/GTP/2017/15 išdėstyto 2.1.3.5.5 punkto siūlomas pakeitimas

                  OTIF nuolatinės darbo grupės techninis susitarimas priimti iš dalies pakeistą tekstą

                  Pritaria nuolatinės darbo grupės patikslintiems pakeitimams

                  12

                  OTIF/RID/CE/GTP/2017/INF.16

                  Pavojingų krovinių vežimo darbo grupės (WP.15) 103-oji sesija (Ženeva, 2017 m. lapkričio 6–10 d.)

                  OTIF nuolatinės darbo grupės techninis susitarimas priimti iš dalies pakeistą tekstą

                  Pritaria nuolatinės darbo grupės patikslintiems pakeitimams


title: 2018 m. gegužės 22 d. Tarybos sprendimas (ES, Euratomas) 2018/767, kuriuo nustatomas atstovų į Europos Parlamentą devintųjų rinkimų remiantis tiesiogine visuotine rinkimų teise laikotarpis

text:
25.5.2018

               LT

               Europos Sąjungos oficialusis leidinys

               L 129/76

         TARYBOS SPRENDIMAS (ES, Euratomas) 2018/767
   2018 m. gegužės 22 d.
   kuriuo nustatomas atstovų į Europos Parlamentą devintųjų rinkimų remiantis tiesiogine visuotine rinkimų teise laikotarpis
   EUROPOS SĄJUNGOS TARYBA,
   atsižvelgdama į 1976 m. rugsėjo 20 d. Aktą dėl Europos Parlamento narių rinkimų remiantis tiesiogine visuotine rinkimų teise (1), ypač į jo 11 straipsnio 2 dalies antrą pastraipą,
   atsižvelgdama į Europos Parlamento nuomonę (2),
   kadangi:

               (1)

               Sprendimu 78/639/Euratomas, EAPB, EEB (3) Taryba nustatė atstovų į Europos Parlamentą pirmųjų rinkimų remiantis tiesiogine visuotine rinkimų teise laikotarpį (1979 m. birželio 7–10 d.);

               (2)

               devintųjų rinkimų per atitinkamą 2019 m. laikotarpį surengti nėra įmanoma;

               (3)

               todėl turėtų būti nustatytas kitas rinkimų laikotarpis,

         PRIĖMĖ ŠĮ SPRENDIMĄ:
   1 straipsnis
   1976 m. rugsėjo 20 d. Akto dėl Europos Parlamento narių rinkimų remiantis tiesiogine visuotine rinkimų teise 10 straipsnio 1 dalyje nurodytas laikotarpis, per kurį turi įvykti devintieji rinkimai, yra 2019 m. gegužės 23–26 d.
   2 straipsnis
   Šis sprendimas įsigalioja jo paskelbimo Europos Sąjungos oficialiajame leidinyje dieną.

      Priimta Briuselyje 2018 m. gegužės 22 d.

            Tarybos vardu

            Pirmininkas

         K. VALCHEV

      (1)  OL L 278, 1976 10 8, p. 5.

      (2)  2018 m. balandžio 18 d. nuomonė (dar nepaskelbta Oficialiajame leidinyje).

      (3)  1978 m. liepos 25 d. Sprendimas 78/639/Euratomas, EAPB, EEB, kuriuo nustatomas atstovų į Europos Parlamentą pirmųjų rinkimų remiantis tiesiogine visuotine rinkimų teise laikotarpis (OL L 205, 1978 7 29, p. 75).


title: 2018 m. birželi 18 d. Komisijos sprendimas, pakeisti platformos REFIT suinteresuotųjų subjektų grupės narį

text:
21.6.2018

               LT

               Europos Sąjungos oficialusis leidinys

               C 217/2

         KOMISIJOS SPRENDIMAS
   2018 m. birželi 18 d.
   pakeisti platformos REFIT suinteresuotųjų subjektų grupės narį
   (2018/C 217/02)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2015 m. gegužės 19 d. Komisijos sprendimą C(2015) 3261 final, kuriuo įsteigiama platforma REFIT, ypač į jo 4 straipsnį,
   kadangi:

               (1)

               Komisijos sprendimo C(2015) 3261 final, kuriuo įsteigiama platforma REFIT (toliau – platforma), 4 straipsnyje nustatyta, kad platformą sudarys Vyriausybių atstovų grupė ir suinteresuotųjų subjektų grupė, susidedanti iš ne daugiau kaip 20 ekspertų, kurių du yra Europos ekonomikos ir socialinių reikalų komiteto ir Regionų komiteto atstovai, o kiti – įmonių, įskaitant MVĮ, ir socialinių partnerių bei pilietinės visuomenės organizacijų, turinčių tiesioginės patirties taikant Sąjungos teisės aktus, atstovai. Suinteresuotųjų subjektų grupės ekspertai skiriami individualiai arba užtikrinant kelių suinteresuotųjų subjektų bendrų interesų atstovavimą;

               (2)

               sprendimo 4 straipsnio 4 dalyje nustatyta, kad Komisijos pirmininko pirmojo pavaduotojo siūlymu Komisija iš pareiškėjų, turinčių tiesioginės patirties taikant Sąjungos teisės aktus, kurie atsiliepė į kvietimą teikti paraiškas, atrenka ir skiria suinteresuotųjų subjektų grupės narius. Skiriant narius užtikrinamas kuo proporcingesnis atstovavimas įvairiems Sąjungos sektoriams, interesų grupėms, regionams ir lytims. Sprendimo 4 straipsnio 5 dalyje nustatyta, kad nariai skiriami laikotarpiui iki 2019 m. spalio 31 d. Pagal sprendimo 4 straipsnio 6 dalį atsistatydinę nariai likusiam jų kadencijos laikui gali būti pakeisti kitais nariais;

               (3)

               2015 m. gruodžio 16 d. Komisijos sprendime C(2015) 9063 final dėl platformos REFIT suinteresuotųjų subjektų grupės narių skyrimo (1) nustatyta, kad jei platformos kadencijos laikotarpiu kuris nors iš suinteresuotųjų subjektų grupės narių nustotų eiti savo pareigas, Komisijos pirmininko pirmasis pavaduotojas gali teikti jį pakeisiančio nario kandidatūrą iš pradinio kandidatų, kurie atsiliepė į kvietimą teikti paraiškas dėl suinteresuotųjų subjektų grupės narių atrankos, sąrašo;

               (4)

               2017 m. spalio 27 d iš suinteresuotųjų subjektų grupės narių.atsistatydino Nina Renshaw;

               (5)

               Michaelis Huetheris yra pradiniame kandidatų, kurie atsiliepė į kvietimą pareikšti susidomėjimą tapti suinteresuotųjų subjektų grupės nariu, sąraše,

         NUSPRENDĖ:
   Vienintelis straipsnis
   Laikotarpiui iki 2019 m. spalio 31 d. platformos REFIT suinteresuotųjų subjektų grupės nariu vietoj atsistatydinusios Ninos Renshaw skiriamas Michaelis Huetheris.

      Priimta Briuselyje 2018 m. birželio 18 d.

            Komisijos vardu

         Frans TIMMERMANS

            Pirmasis pirmininko pavaduotojas

      (1)  https://ec.europa.eu/info/sites/info/files/commission-decision-appointment-of-members-stakeholder-group-refit-platform_dec2015_en.pdf

      PRIEDAS

                  Vardas ir pavardė

                  Pilietybė

                  Ar atstovauja bendriems tam tikros politikos srities suinteresuotųjų subjektų interesams

                  Dabartinė darbovietė

                  Michael Hüther

                  Vokietijos

                  NE

                  Kelno ekonomikos mokslinių tyrimų institutas/Institut der deutschen Wirtschaft Koeln e.V., Kelnas


25.7.2018

               LT

               Europos Sąjungos oficialusis leidinys

               C 263/163

      P8_TA(2017)0056
      Prašymas atšaukti Marine Le Pen imunitetą
      2017 m. kovo 2 d. Europos Parlamento sprendimas dėl prašymo atšaukti Marine Le Pen imunitetą (2016/2295(IMM))
      (2018/C 263/22)

         Europos Parlamentas,

                  —

                  atsižvelgdamas į 2016 m. spalio 5 d. Prancūzijos Teisingumo ministro Jean-Jaques Urvoas prašymą atšaukti Marine Le Pen imunitetą dėl prieš ją Nantero pirmos instancijos teisme pradėto tyrimo procedūros dėl Twitter paskyroje platinamų smurtinio pobūdžio islamistinių vaizdų,

                  —

                  išklausęs Marine Le Pen atstovaujančio Jean-François Jalkh paaiškinimų, kaip nurodyta Darbo tvarkos taisyklių 9 straipsnio 6 dalyje,

                  —

                  atsižvelgdamas į Protokolo Nr. 7 dėl Europos Sąjungos privilegijų ir imunitetų 8 ir 9 straipsnius ir į 1976 m. rugsėjo 20 d. Akto dėl Europos Parlamento narių rinkimų remiantis tiesiogine visuotine rinkimų teise 6 straipsnio 2 dalį,

                  —

                  atsižvelgdamas į Europos Sąjungos Teisingumo Teismo 1964 m. gegužės 12 d., 1986 m. liepos 10 d., 2008 m. spalio 15 ir 21 d., 2010 m. kovo 19 d., 2011 m. rugsėjo 6 d. ir 2013 m. sausio 17 d. sprendimus (1),

                  —

                  atsižvelgdamas į Prancūzijos Respublikos Konstitucijos 26 straipsnį,

                  —

                  atsižvelgdamas į Darbo tvarkos taisyklių 5 straipsnio 2 dalį, 6 straipsnio 1 dalį ir 9 straipsnį,

                  —

                  atsižvelgdamas į Teisės reikalų komiteto pranešimą (A8-0047/2017),

                  A.

                  kadangi Prancūzijos teisminės institucijos paprašė atšaukti Europos Parlamento narės ir Nacionalinio fronto partijos pirmininkės Marine Le Pen imunitetą dėl tyrimo apie 2015 m. gruodžio 16 d. jos Twitter paskyroje platinamų smurtinio pobūdžio vaizdų, kuriuose buvo parodytos teroristinės grupuotės „Da'esh“ įkaitams įvykdytos egzekucijos, pateikiant komentarą: „Štai kas yra „Da'esh“!“; šis paskelbimas susijęs su radijo stoties RMC laida, per kurią Nacionalinio fronto partijos iškilimas buvo palygintas su „Da‘esh“ veikla;

                  B.

                  kadangi pagal nusistovėjusią Europos Parlamento praktiką Parlamento nario imunitetas gali būti atšauktas, jei pareikšta nuomonė ir (arba) vaizdai, dėl kurių pradėti procesiniai veiksmai, neturi tiesioginio ar akivaizdaus ryšio su Parlamento nario, prieš kurį imtasi veiksmų, einamomis Europos Parlamento nario pareigomis ir jei tai nėra einant Europos Parlamento nario pareigas pareikšta nuomonė ar balsavimas pagal Protokolo Nr. 7 dėl Europos Sąjungos privilegijų ir imunitetų 8 straipsnį ir pagal Prancūzijos Respublikos Konstitucijos 26 straipsnį;

                  C.

                  kadangi Protokolo Nr. 7 dėl Europos Sąjungos privilegijų ir imunitetų 9 straipsnyje nustatyta, kad Europos Parlamento nariai savo valstybės teritorijoje naudojasi imunitetais, kurie suteikiami tos valstybės parlamento nariams;

                  D.

                  kadangi už smurtinio pobūdžio vaizdų, kuriais gali būti žeminamas žmogaus orumas, platinimą pagal Prancūzijos Respublikos Baudžiamojo kodekso 227–24, 227–29 ir 227–31 straipsnius numatytos ir baudžiamos nusikalstamos veikos;

                  E.

                  kadangi 2004 m. birželio 21 d. Prancūzijos įstatymo Nr. 2004-575 dėl pasitikėjimo skaitmenine ekonomika 6 straipsnio 1 dalyje perkeliamos 2000 m. birželio 8 d. Europos Parlamento ir Tarybos direktyvos 2000/31/EB dėl kai kurių informacinės visuomenės paslaugų, ypač elektroninės komercijos, teisinių aspektų vidaus rinkoje, (Elektroninės komercijos direktyva) nuostatos, pagal kurias kalbama tik apie informacinės visuomenės paslaugų teikėjų veiklą, o ne apie individualaus pobūdžio veiklą;

                  F.

                  kadangi, nepaisant to, kad Marine Le Pen publikuotos minėtos nuotraukos taip pat buvo prieinamos visiems per paieškos sistemą „Google“ ir buvo plačiai naudojamos po jų pirminio išplatinimo, negalima paneigti jų smurtinio pobūdžio, dėl kurio gali būti žeminamas žmogaus orumas;

                  G.

                  kadangi įkaito Jameso Foley šeima 2015 m. gruodžio 17 d. paprašė ištrinti minėtąsias tris nuotraukas, t. y. po to, kai įsikišo teisminės institucijos, ir Marine Le Pen, reaguodama į šį prašymą, ištrynė tik Jameso Foley nuotrauką;

                  H.

                  kadangi laikas, kuriuo vyko teismo procesas prieš Marine Le Pen, atitinka įprastus laikus, susijusius su spaudos ir kitų komunikacijos priemonių procedūromis, nėra pagrindo įtarti, kad yra fumus persecutionis atvejis, t. y. situacija, kurioje iš požymių ar įrodymų būtų galima manyti, kad buvo ketinama pakenkti Parlamento nario politinei veiklai;

                  I.

                  kadangi pagal Prancūzijos Respublikos Konstitucijos 26 straipsnio nuostatas joks Parlamento narys negali dėl nusikaltimo ar baudžiamojo nusižengimo negali būti suimtas, arba negali būti kitaip atimta ar apribota jo laisvė, negavusi Parlamento sutikimo;

                  J.

                  kadangi Europos Parlamentas nėra įgaliotas pareikšti savo nuomonės dėl Parlamento nario kaltumo ar nekaltumo ir dėl to, ar veiksmai, kuriais jis yra kaltinamas, užtraukia jam atsakomybę;

                  1.

                  nusprendžia atšaukti Marine Le Pen imunitetą;

                  2.

                  paveda Pirmininkui nedelsiant perduoti šį sprendimą ir atsakingo komiteto pranešimą kompetentingai Prancūzijos Respublikos institucijai ir Marine Le Pen.

         (1)  1964 m. gegužės 12 d. Teisingumo Teismo sprendimas Wagner / Fohrmann ir Krier, 101/63, ECLI:EU:C:1964:28; 1986 m. liepos 10 d. Teisingumo Teismo sprendimas Wybot / Faure ir kt., 149/85, ECLI:EU:C:1986:310; 2008 m. spalio 15 d. Bendrojo Teismo sprendimas Mote / Parlamentas, T-345/05, ECLI:EU:T:2008:440; 2008 m. spalio 21 d. Teisingumo Teismo sprendimas Marra / De Gregorio ir Clemente, C-200/07 ir C-201/07, ECLI:EU; 2010 m. kovo 19 d. Bendrojo Teismo sprendimas Gollnisch / Parlamentas, T-42/06, ECLI:EU:T:2010:102; 2011 m. rugsėjo 6 d. Teisingumo Teismo sprendimas Patriciello, C-163/10, ECLI: EU:C:2011:543; 2013 m. sausio 17 d. Bendrojo Teismo sprendimas Gollnisch / Parlamentas, T-346/11 ir T-347/11, ECLI:EU:T:2013:23.


title: 2018 m. birželio 22 d. Tarybos sprendimas (ES) 2018/1089 dėl Europos Sąjungos ir Norvegijos Karalystės susitarimo dėl administracinio bendradarbiavimo, kovos su sukčiavimu ir reikalavimų vykdymo pridėtinės vertės mokesčio srityje sudarymo Sąjungos vardu

text:
1.8.2018

                  LT

                  Europos Sąjungos oficialusis leidinys

                  L 195/1

         TARYBOS SPRENDIMAS (ES) 2018/1089
         2018 m. birželio 22 d.
         dėl Europos Sąjungos ir Norvegijos Karalystės susitarimo dėl administracinio bendradarbiavimo, kovos su sukčiavimu ir reikalavimų vykdymo pridėtinės vertės mokesčio srityje sudarymo Sąjungos vardu
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 113 straipsnį kartu su 218 straipsnio 6 dalies antros pastraipos b punktu,
         atsižvelgdama į Europos Komisijos pasiūlymą,
         atsižvelgdama į Europos Parlamento nuomonę (1),
         kadangi:

                     (1)

                     remiantis Tarybos sprendimu (ES) 2017/2381 (2), Europos Sąjungos ir Norvegijos Karalystės susitarimas dėl administracinio bendradarbiavimo, kovos su sukčiavimu ir reikalavimų vykdymo pridėtinės vertės mokesčio srityje (toliau – Susitarimas) buvo pasirašytas 2018 m. vasario 6 d.;

                     (2)

                     Susitarimo tekste, kuris yra derybų rezultatas, atspindimi Tarybos pateikti derybiniai nurodymai;

                     (3)

                     remiantis Europos Parlamento ir Tarybos reglamento (EB) Nr. 45/2001 (3) 28 straipsnio 2 dalimi, buvo konsultuojamasi su Europos duomenų apsaugos priežiūros pareigūnu;

                     (4)

                     Susitarimas turėtų būti patvirtintas,

               PRIĖMĖ ŠĮ SPRENDIMĄ:

            1 straipsnis
            Sąjungos vardu patvirtinamas Europos Sąjungos ir Norvegijos Karalystės susitarimas dėl administracinio bendradarbiavimo, kovos su sukčiavimu ir reikalavimų vykdymo pridėtinės vertės mokesčio srityje.
            Susitarimo tekstas pridedamas prie šio sprendimo.

            2 straipsnis
            Tarybos pirmininkas Sąjungos vardu pateikia Susitarimo 44 straipsnio 2 dalyje numatytą pranešimą.

            3 straipsnis
            Komisija, kuriai padeda valstybių narių atstovai, atstovauja Sąjungai Jungtiniame komitete, įsteigtame pagal Susitarimo 41 straipsnį.

            4 straipsnis
            Šis sprendimas įsigalioja trečią dieną po jo paskelbimo Europos Sąjungos oficialiajame leidinyje.

            Priimta Liuksemburge 2018 m. birželio 22 d.

                  Tarybos vardu

                  Pirmininkas

               V. GORANOV

            (1)  2018 m. gegužės 29 d. nuomonė (dar nepaskelbta Oficialiajame leidinyje).

            (2)  2017 m. gruodžio 5 d. Tarybos sprendimas (ES) 2017/2381 dėl Europos Sąjungos ir Norvegijos Karalystės susitarimo dėl administracinio bendradarbiavimo, kovos su sukčiavimu ir reikalavimų vykdymo pridėtinės vertės mokesčio srityje pasirašymo Sąjungos vardu (OL L 340, 2017 12 20, p. 4).

            (3)  2000 m. gruodžio 18 d. Europos Parlamento ir Tarybos reglamentas (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir dėl laisvo tokių duomenų judėjimo (OL L 8, 2001 1 12, p. 1).


title: 2018 m. liepos 20 d. Tarybos sprendimas (ES) 2018/1107 dėl Europos Sąjungos bei jos valstybių narių ir Irako partnerystės ir bendradarbiavimo susitarimo sudarymo

text:
10.8.2018

                  LT

                  Europos Sąjungos oficialusis leidinys

                  L 203/1

         TARYBOS SPRENDIMAS (ES) 2018/1107
         2018 m. liepos 20 d.
         dėl Europos Sąjungos bei jos valstybių narių ir Irako partnerystės ir bendradarbiavimo susitarimo sudarymo
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 91 straipsnį, 100 straipsnį, 207 straipsnį ir 209 straipsnį kartu su 218 straipsnio 6 dalies a punktu,
         atsižvelgdama į Europos Komisijos pasiūlymą,
         atsižvelgdama į Europos Parlamento pritarimą (1),
         kadangi:

                     (1)

                     Europos Sąjungos bei jos valstybių narių ir Irako Respublikos partnerystės ir bendradarbiavimo susitarimas (toliau – Susitarimas) buvo pasirašytas 2012 m. gegužės 11 d., atsižvelgiant į tai, kad jis gali būti sudarytas vėliau;

                     (2)

                     Susitarimas turėtų būti patvirtintas,

               PRIĖMĖ ŠĮ SPRENDIMĄ:

            1 straipsnis
            Sąjungos vardu patvirtinamas Europos Sąjungos bei jos valstybių narių ir Irako Respublikos partnerystės ir bendradarbiavimo susitarimas kartu su priedais ir Europos Sąjungos vienašale deklaracija, kurie pridedami prie Baigiamojo akto. (2)

            2 straipsnis
            Tarybos pirmininkas Sąjungos vardu pateikia Susitarimo 116 straipsnyje numatytą pranešimą, kuriuo išreiškiamas Sąjungos sutikimas laikytis Susitarimo. (3)

            3 straipsnis
            Šis sprendimas įsigalioja jo priėmimo dieną.

            Priimta Briuselyje 2018 m. liepos 20 d.

                  Tarybos vardu

                  Pirmininkas

               G. BLÜMEL

            (1)  2018 m. liepos 4 d. pritarimas (dar nepaskelbta Oficialiajame leidinyje).

            (2)  Susitarimas buvo paskelbtas 2012 m. liepos 31 d. OL L 204, p. 20, kartu su sprendimu dėl jo pasirašymo.

            (3)  Susitarimo įsigaliojimo datą Europos Sąjungos oficialiajame leidinyje paskelbs Tarybos generalinis sekretoriatas.


title: 2018 m. spalio 15 d. Tarybos sprendimas (BUSP) 2018/1545, kuriuo iš dalies keičiamas Sprendimas (BUSP) 2017/1869 dėl Europos Sąjungos patariamosios misijos saugumo sektoriaus reformai Irake remti (EUAM Iraq)

text:
16.10.2018

                  LT

                  Europos Sąjungos oficialusis leidinys

                  L 259/31

         TARYBOS SPRENDIMAS (BUSP) 2018/1545
         2018 m. spalio 15 d.
         kuriuo iš dalies keičiamas Sprendimas (BUSP) 2017/1869 dėl Europos Sąjungos patariamosios misijos saugumo sektoriaus reformai Irake remti (EUAM Iraq)
         EUROPOS SĄJUNGOS TARYBA,
         atsižvelgdama į Europos Sąjungos sutartį, ypač į jos 42 straipsnio 4 dalį ir 43 straipsnio 2 dalį,
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:

                     (1)

                     2017 m. spalio 16 d. Taryba priėmė Sprendimą (BUSP) 2017/1869 (1) dėl Europos Sąjungos patariamosios misijos saugumo sektoriaus reformai Irake remti (EUAM Iraq);

                     (2)

                     atlikus EUAM Iraq strateginę peržiūrą, Politinis ir saugumo komitetas rekomendavo iš dalies pakeisti EUAM Iraq įgaliojimus ir juos pratęsti aštuoniolika mėnesių;

                     (3)

                     todėl Sprendimas (BUSP) 2017/1869 turėtų būti atitinkamai iš dalies pakeistas;

                     (4)

                     EUAM Iraq bus vykdoma aplinkybėmis, kurios gali pablogėti ir galėtų kliudyti pasiekti Europos Sąjungos sutarties 21 straipsnyje nustatytus Sąjungos išorės veiksmų tikslus,

               PRIĖMĖ ŠĮ SPRENDIMĄ:

            1 straipsnis
            Sprendimas (BUSP) 2017/1869 iš dalies keičiamas taip:

                        1)

                        2 ir 3 straipsniai pakeičiami taip:

                           „2 straipsnis
                           Tikslai
                           EUAM Iraq strateginiai tikslai yra:

                                       1)

                                       strateginiu lygmeniu konsultuoti Irako valdžios institucijas ir teikti joms ekspertines žinias siekiant nustatyti ir apibrėžti reikmes, užtikrinančias Irako nacionalinėje saugumo programoje numatytų saugumo sektoriaus reformos civilinių aspektų ir susijusių planų nuoseklų įgyvendinimą;

                                       2)

                                       analizuoti, vertinti ir nustatyti galimybes nacionaliniu, regionų ir provincijų lygmenimis dėl tolesnio Sąjungos dalyvavimo remiant civilinio saugumo sektoriaus reformos reikmes, orientuojant Sąjungos ir valstybių narių vykdomą planavimo ir įgyvendinimo veiklą bei sudarant jai palankesnes sąlygas;

                                       3)

                                       padėti Sąjungos delegacijai koordinuoti Sąjungos ir valstybių narių paramą saugumo sektoriaus reformos srityje, užtikrinant Sąjungos veiksmų darną.

                           3 straipsnis
                           Užduotys

                              1.   Siekiant įgyvendinti 2 straipsnio 1 punkte išdėstytus tikslus, EUAM Iraq:

                                          a)

                                          gilina strategines konsultacijas dėl nacionalinių kovos su terorizmu (įskaitant kovą su smurtiniu ekstremizmu) ir organizuotu nusikalstamumu bei jų prevencijos strategijų plėtojimo, įskaitant tokių strategijų rengimo ir jų įgyvendinimo politikos bei veiksmų planų nustatymą, užtikrinant įtraukų požiūrį;

                                          b)

                                          padeda Vidaus reikalų ministerijos Planavimo direktoratui planuoti šios žinybos institucines reformas ir stebėti jų vykdymą – tai dalis Nacionalinės saugumo strategijos įgyvendinimo;

                                          c)

                                          remia darnų nacionalinių strategijų įgyvendinimą ir prisideda prie saugumo sektoriaus reformos struktūros valdymo ir veikimo saugumo sektoriaus reformos programos sistemų ir visa apimančios sistemos kontekste;

                                          d)

                                          apibrėžia išsamią kovos su organizuotu nusikalstamumu strategiją, itin daug dėmesio skiriant sienų valdymui, finansiniams nusikaltimams, ypač korupcijai, pinigų plovimui ir neteisėtai prekybai kultūros paveldo objektais, ir remia jos įgyvendinimą strateginiu lygmeniu;

                                          e)

                                          teikia konsultacijas siekiant sudaryti palankesnes sąlygas įtraukti žmogaus teisių ir lyčių lygybės principus į visas nacionalines strategijas ir visų krypčių politiką, dėmesį sutelkiant į Vidaus reikalų ministerijos įgyvendinimo planus ir pasitelkiant Vidaus reikalų ministerijos Generalinę inspekciją, Žmogiškųjų išteklių generalinį direktoratą bei Mokymo direktoratą;

                                          f)

                                          remia siekį patvirtinti priežiūros principus Vidaus reikalų ministerijoje, taip pat kovos su finansine ir administracine korupcija principus;

                                          g)

                                          prisideda prie institucinės reformos proceso Vidaus reikalų ministerijoje, skatindama aktyvesnį institucinį koordinavimą, teikdama koncepcines priemones siekiant gerinti jų planavimo, įgyvendinimo ir vertinimo gebėjimus strateginiu lygmeniu ir teikdama konsultacijas dėl šios reformos žmogiškųjų išteklių aspekto valdymo;

                                          h)

                                          teikia konsultacijas dėl veiksmų, orientuotų į kitus lygmenis nei Bagdadas, remdama valdžios institucijų veiklą, vykdomą vertinant provincijų ir regionų lygmens institucijų poreikius bei nustatant pastarųjų institucijų įsitraukimo į reformų procesą galimybes ir su tuo susijusius uždavinius;

                                          i)

                                          sukuria ir palaiko veiksmingą sąsają su civilinio saugumo sektoriaus reformos srityje veikiančiais pagrindiniais tarptautiniais subjektais, ypač Jungtinėmis Tautomis, NATO, Tarptautine koalicija ir Jungtinėmis Amerikos Valstijomis.

                              2.   Siekiant įgyvendinti 2 straipsnio 2 punkte išdėstytus tikslus, EUAM Iraq:

                                          a)

                                          veda ir atnaujina vykdomos ir planuojamos veiklos, skirtos saugumo sektoriaus reformai remti, registrą, taip pat fiksuoja įgytą patirtį ir spragas visos šalies mastu;

                                          b)

                                          nustato vidutinės trukmės ir ilgojo laikotarpio poreikius ir galimybes kalbant apie galimą būsimą Sąjungos dalyvavimą remiant saugumo sektoriaus reformą, be kita ko, regionų ir provincijų lygmenimis, siekiant orientuoti ir remti tolesnę Sąjungos vykdomą tokio galimo būsimo dalyvavimo, įskaitant dalyvavimą kartu su NATO, planavimo veiklą, visapusiškai laikantis įtraukties, abipusiškumo ir ES sprendimų priėmimo autonomiškumo principų. Planavimo veikla bus koordinuojama su NATO Irake, kad būtų stiprinama darna su atitinkama veikla užtikrinant tarpusavio papildomumą, siekiant sukurti sinergijas ir užsitikrinti paramą tokiose srityse, kaip logistika, kartu užtikrinant visišką skaidrumą ir valstybių narių atsakomybę;

                                          c)

                                          koordinuodama veiksmus su tarptautiniais paramos teikėjais nustato greito poveikio projektus, kurie galėtų būti įgyvendinti pasitelkiant Sąjungos priemones arba valstybėms narėms dalyvaujant dvišaliu pagrindu, kaip antai sienų valdymas Bagdado oro uoste.

                              3.   Siekiant įgyvendinti 2 straipsnio 3 punkte išdėstytus tikslus, EUAM Iraq:

                                          a)

                                          remia nacionalinių ir tarptautinių suinteresuotųjų subjektų bendradarbiavimą ir jų veiklos koordinavimą, dėmesį sutelkdama į saugumo sektoriaus reformos strategijoje numatytus tris lygmenis;

                                          b)

                                          toliau užtikrina vadovaujamą koordinavimo vaidmenį nacionalinėje saugumo teisės aktų sistemoje bei gynybos ir vidaus saugumo strategijos sistemoje;

                                          c)

                                          toliau užtikrina bendradarbiavimą su Paramos komitetu saugumo sektoriaus reformos klausimais pagal privilegijuotos partnerės statusą;

                                          d)

                                          tęsia glaudų bendradarbiavimą su Sąjungos delegacija civilinio saugumo sektoriaus reformos klausimais, įskaitant kovos su terorizmu ir žvalgybos klausimus, ir su Bagdade veiklą vykdančiomis valstybėmis narėmis, rengiant reguliarius susitikimus tiek misijos vadovo, tiek ekspertų lygmenimis;

                                          e)

                                          glaudžiai koordinuodama veiksmus su Sąjungos delegacija remia ES strateginės programos, skirtos Irako saugumo sektoriaus reformai remti, principų diegimą.

                              4.   Įgyvendindama 2 straipsnio 3 punkte išdėstytus tikslus EUAM Iraq remia veiklos koordinavimą su Jungtinėmis Tautomis, visų pirma JT vystymosi programa, ir kitais vietoje veikiančiais tarptautiniais subjektais, įskaitant NATO, Tarptautinę koaliciją ir Jungtines Amerikos Valstijas, kad būtų skatinamos sinergijos ir veiksmų darna, deramai atsižvelgiant į Sąjungos institucinę struktūrą.“;

                        2)

                        14 straipsnio 1 dalis pakeičiama taip:

                           „1.   Orientacinė finansavimo suma, skirta su EUAM Iraq susijusioms išlaidoms laikotarpiu nuo 2017 m. spalio 16 d. iki 2018 m. spalio 17 d. padengti, yra 17 300 000 EUR.
                           Orientacinė finansavimo suma, skirta su EUAM Iraq susijusioms išlaidoms laikotarpiu nuo 2018 m. spalio 18 d. iki 2020 m. balandžio 17 d. padengti, yra 64 800 000 EUR.
                           Sprendimą dėl bet kokio vėlesnio laikotarpio orientacinės finansavimo sumos priima Taryba.“;

                        3)

                        17 straipsnio antra pastraipa pakeičiama taip:
                        „Jis taikomas iki 2020 m. balandžio 17 d.“

            2 straipsnis
            Šis sprendimas įsigalioja jo priėmimo dieną.

            Priimta Liuksemburge 2018 m. spalio 15 d.

                  Tarybos vardu

                  Pirmininkė

               F. MOGHERINI

            (1)  2017 m. spalio 16 d. Tarybos sprendimas (BUSP) 2017/1869 dėl Europos Sąjungos patariamosios misijos saugumo sektoriaus reformai Irake remti (EUAM Iraq) (OL L 266, 2017 10 17, p. 12).


title: 2018 m. spalio 15 d. Tarybos sprendimas (BUSP) 2018/1544 dėl ribojamųjų kovos su cheminio ginklo platinimu ir naudojimu priemonių

text:
16.10.2018

                  LT

                  Europos Sąjungos oficialusis leidinys

                  L 259/25

         TARYBOS SPRENDIMAS (BUSP) 2018/1544
         2018 m. spalio 15 d.
         dėl ribojamųjų kovos su cheminio ginklo platinimu ir naudojimu priemonių
         EUROPOS SĄJUNGOS TARYBA,
         atsižvelgdama į Europos Sąjungos sutartį, ypač į jos 29 straipsnį,
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:

                     (1)

                     Europos Sąjunga remia nusiginklavimo, neplatinimo ir ginklų kontrolės tarptautines sutartis ir režimus;

                     (2)

                     Sąjunga remia veiksmingą Konvencijos dėl cheminio ginklo kūrimo, gamybos, kaupimo ir panaudojimo uždraudimo bei jo sunaikinimo (toliau – CWC) įgyvendinimą ir visuotinį taikymą ir pabrėžia savo paramą Cheminio ginklo uždraudimo organizacijai (ChGUO) ir jos techniniam sekretoriatui bei jų svarbą. Sąjunga griežtai smerkia cheminio ginklo platinimą ir naudojimą, kad ir kur tai vyktų ir kad ir kas tai vykdytų, bet kokiomis aplinkybėmis. Siekdama remti CWC išdėstytą draudimą naudoti cheminį ginklą, kuris kelia didelę grėsmę tarptautiniam saugumui, Sąjunga laikosi nuomonės, kad reikia imtis konkrečių priemonių, nukreiptų prieš tuos, kurie imasi šio ginklo, arba prisideda prie jo kūrimo ar naudojimo. Sąjunga yra įsipareigojusi prisidėti prie asmenų, subjektų, grupių ar Vyriausybių, atsakingų už cheminio ginklo naudojimą, nustatymo ir patraukimo atsakomybėn. Lygiai taip pat svarbu yra imtis veiksmų dėl cheminio ginklo kūrimo, gamybos, įsigijimo, perkėlimo ir kaupimo, t. y. parengiamųjų etapų iki cheminio ginklo panaudojimo;

                     (3)

                     Šiuo atžvilgiu Sąjunga išreiškė savo pritarimą 2018 m. birželio 27 d. CWC valstybių konferencijos sprendimui, kuriuo sprendžiamas cheminio ginklo naudojimo grėsmės klausimas;

                     (4)

                     Sąjunga ir jos valstybės narės remia kitas tarptautines iniciatyvas, kuriomis siekiama pašalinti cheminio ginklo grėsmę, pavyzdžiui, Australijos grupėje, kuri koordinuoja ir, derindama nacionalines eksporto kontrolės priemones, padeda vykdyti įsipareigojimus pagal CWC ir Biologinių ir toksinių ginklų konvenciją, taip pat Platinimo saugumo iniciatyvoje ir Tarptautinėje partnerystėje prieš nebaudžiamumą už cheminio ginklo naudojimą. Sąjunga ir jos valstybės narės taip pat remia atitinkamų JT ST rezoliucijų, visų pirma rezoliucijų 1540 (2004), 2118 (2013), 2209 (2015), 2235 (2015) ir 2325 (2016), įgyvendinimą;

                     (5)

                     2018 m. kovo 22 d. Europos Vadovų Taryba padarė išvadą, kad cheminių ginklų naudojimas, įskaitant bet kokių nuodingųjų cheminių medžiagų kaip ginklų naudojimą, yra visiškai nepriimtinas bet kokiomis aplinkybėmis, privalo būti sistemingai ir griežtai pasmerktas ir yra grėsmė mūsų visų saugumui. 2018 m. birželio 28 d. Europos Vadovų Taryba paragino kuo greičiau priimti naują ES ribojamųjų priemonių režimą, kad būtų sprendžiamas cheminio ginklo naudojimo ir platinimo klausimas;

                     (6)

                     šiuo sprendimu prisidedama prie Sąjungos kovos su cheminio ginklo platinimu ir naudojimu pastangų. Taikymo sritis ir cheminio ginklo apibrėžtis, nurodytos šiame sprendime, turėtų būti tokios pačios, kaip nurodyta CWC;

                     (7)

                     tam tikroms priemonėms įgyvendinti reikia tolesnių Sąjungos veiksmų,

               PRIĖMĖ ŠĮ SPRENDIMĄ:

            1 straipsnis
            Cheminis ginklas – cheminis ginklas, kaip apibrėžta Cheminio ginklo uždraudimo konvencijos (CWC) II straipsnyje.

            2 straipsnis

               1.   Valstybės narės imasi būtinų priemonių, kad į jų teritorijas atvykti arba vykti per jas tranzitu negalėtų priede išvardyti:

                           a)

                           fiziniai asmenys, kurie yra atsakingi, teikia finansinę, techninę ar materialinę paramą arba kitaip prisideda prie šių veiksmų:

                                       i)

                                       cheminio ginklo gamybos, įsigijimo, laikymo, kūrimo, gabenimo, kaupimo arba perkėlimo;

                                       ii)

                                       cheminio ginklo naudojimo;

                                       iii)

                                       dalyvavimo rengiantis naudoti cheminį ginklą;

                           b)

                           fiziniai asmenys, kurie padeda, skatina arba kursto bet kurį fizinį ar juridinį asmenį, subjektą ar organizaciją dalyvauti bet kokioje a punkte nurodytoje veikloje, ir taip sukelia pavojų ar prie jo prisideda, kad tokia veikla gali būti vykdoma ir

                           c)

                           fiziniai ar juridiniai asmenys, subjektai ar organizacijos, susiję su a ir b punktuose nurodytais fiziniais ar juridiniais asmenimis, subjektais ar organizacijomis.

               2.   1 dalis neįpareigoja valstybių narių neleisti jų pačių piliečiams atvykti į jų teritorijas.

               3.   1 dalis nedaro poveikio tiems atvejams, kai valstybė narė privalo laikytis įsipareigojimo pagal tarptautinę teisę, būtent:

                           a)

                           kaip tarptautinę tarpvyriausybinę organizaciją priimančioji šalis;

                           b)

                           kaip Jungtinių Tautų rengiamą ar globojamą tarptautinę konferenciją priimančioji šalis;

                           c)

                           pagal daugiašalį susitarimą dėl privilegijų ir imunitetų suteikimo; arba

                           d)

                           pagal 1929 m. Šventojo Sosto (Vatikano Miesto Valstybės) ir Italijos Taikinimo sutartį (Laterano paktą).

               4.   Laikoma, kad 3 dalis taikoma ir tais atvejais, kai valstybė narė yra Europos saugumo ir bendradarbiavimo organizacijos (ESBO) priimančioji šalis.

               5.   Taryba tinkamai informuojama apie visus atvejus, kai valstybė narė leidžia taikyti išimtį pagal 3 arba 4 dalį.

               6.   Valstybės narės gali leisti taikyti 1 dalyje nustatytų priemonių išimtis, kai kelionė yra pateisinama dėl skubaus humanitarinio poreikio arba dėl dalyvavimo tarpvyriausybiniuose susitikimuose ir tuose, kuriuos remia ar kurių priimančioji šalis yra Europos Sąjunga arba kurių priimančioji šalis yra ESBO pirmininkaujanti valstybė narė, kuriuose vyksta politinis dialogas, kuriuo tiesiogiai padedama siekti ribojamųjų priemonių politikos tikslų, įskaitant cheminių ginklų teisinio draudimo įgyvendinimą ir cheminį nusiginklavimą. Valstybės narės taip pat gali leisti taikyti 1 dalyje nustatytų priemonių išimtis, kai atvykimas ar vykimas tranzitu yra būtinas teisminio proceso vykdymui.

               7.   Valstybė narė, ketinanti leisti taikyti 6 dalyje nurodytas išimtis, apie tai raštu praneša Tarybai. Laikoma, kad išimtį taikyti leidžiama, jeigu per dvi darbo dienas nuo pranešimo apie siūlomą išimtį gavimo vienas ar keli Tarybos nariai raštu nepareiškia prieštaravimo. Jei vienas ar keli Tarybos nariai pareiškia prieštaravimą, Taryba kvalifikuota balsų dauguma gali nuspręsti leisti taikyti siūlomą išimtį.

               8.   Tais atvejais, kai pagal 3, 4, 6 arba 7 dalis valstybė narė leidžia priede išvardytiems asmenims atvykti į savo teritoriją arba vykti per ją tranzitu, leidimas galioja griežtai tik tuo tikslu, kuriam jis buvo suteiktas, ir tik tiems asmenims, kurių atžvilgiu jis tiesiogiai suteiktas.

            3 straipsnis

               1.   Įšaldomos visos priklausančios, jų nuosavybės teise turimos, valdomos ar kontroliuojamos lėšos ir ekonominiai ištekliai priede išvardintiems:

                           a)

                           fiziniams ar juridiniams asmenims, subjektams ar organizacijoms, kurie yra atsakingi, teikia finansinę, techninę ar materialinę paramą arba kitaip prisideda prie šių veiksmų:

                                       i)

                                       cheminio ginklo gamybos, įsigijimo, laikymo, kūrimo, gabenimo, kaupimo arba perkėlimo;

                                       ii)

                                       cheminio ginklo naudojimo;

                                       iii)

                                       dalyvavimo rengiantis naudoti cheminį ginklą;

                           b)

                           fiziniai ar juridiniai asmenys ir subjektai ar organizacijos, kurios bet kokiu būdu padeda, skatina ir kursto bet kurį fizinį ar juridinį asmenį, subjektą ar organizaciją dalyvauti bet kurioje a punkte nurodytoje veikloje ir taip sukelia pavojų ar prie jo prisideda, kad tokia veikla gali būti vykdoma;

                           c)

                           fiziniai ar juridiniai asmenys, subjektai ar organizacijos, susiję su a ir b punktuose nurodytais fiziniais ar juridiniais asmenimis, subjektais ar organizacijomis.

               2.   Priede išvardytiems fiziniams ar juridiniams asmenims, subjektams ar organizacijoms arba jų naudai nei tiesiogiai, nei netiesiogiai nesudaroma galimybė naudotis jokiomis lėšomis ar ekonominiais ištekliais.

               3.   Nukrypstant nuo 1 ir 2 dalių, valstybės narės kompetentinga institucija gali leisti nutraukti tam tikrų lėšų arba ekonominių išteklių įšaldymą arba leisti jais naudotis tokiomis sąlygomis, kurios, jos nuomone, yra tinkamos, nustačiusi, kad atitinkamos lėšos ar ekonominiai ištekliai yra:

                           a)

                           reikalingi priede išvardytų fizinių ar juridinių asmenų, subjektų arba organizacijų, ir nuo tokių fizinių asmenų priklausomų šeimos narių pagrindiniams poreikiams, įskaitant mokėjimus už maisto produktus, nuomą arba hipoteką, vaistus ir medicininį gydymą, mokesčius, draudimo įmokas ir komunalines paslaugas, tenkinti;

                           b)

                           skirti tik pagrįstiems profesiniams mokesčiams sumokėti ir patirtoms išlaidoms, susijusioms su teisinių paslaugų teikimu, kompensuoti;

                           c)

                           skirti tik mokesčiams arba aptarnavimo mokesčiams už kasdienį įšaldytų lėšų arba ekonominių išteklių laikymą ar tvarkymą sumokėti;

                           d)

                           reikalingi ypatingoms išlaidoms, jei atitinkama kompetentinga institucija kitų valstybių narių kompetentingoms institucijoms ir Komisijai bent prieš dvi savaites iki leidimo suteikimo yra pranešusi priežastis, dėl kurių, jos nuomone, konkretus leidimas turėtų būti suteiktas arba

                           e)

                           mokėtini į diplomatinės ar konsulinės atstovybės arba tarptautinės organizacijos, kuri pagal tarptautinę teisę naudojasi imunitetais, sąskaitą arba iš jos, tiek, kiek tie mokėjimai skirti naudoti oficialiais diplomatinės arba konsulinės atstovybės arba tarptautinės organizacijos tikslais.

                     Atitinkama valstybė narė informuoja kitas valstybes nares ir Komisiją apie bet kokius pagal šią dalį suteiktus leidimus.

               4.   Nukrypstant nuo 1 dalies, valstybės narės kompetentingos institucijos gali leisti nutraukti tam tikrų lėšų ar ekonominių išteklių įšaldymą, jei laikomasi šių sąlygų:

                           a)

                           lėšoms ar ekonominiams ištekliams taikomas arbitražo sprendimas, priimtas prieš tą dieną, kurią 1 dalyje nurodytas fizinis ar juridinis asmuo, subjektas ar organizacija buvo įtraukti į priede pateiktą sąrašą, arba Sąjungoje priimtas teisminės institucijos ar administracinis sprendimas, arba atitinkamoje valstybėje narėje vykdytinas teisminės institucijos sprendimas, priimtas iki tos dienos arba po jos;

                           b)

                           lėšos ar ekonominiai ištekliai bus naudojami tik reikalavimams, kurių vykdymas užtikrintas tokiu sprendimu arba kurie pripažinti teisėtais tokiu sprendimu, tenkinti, laikantis taikomais įstatymais ir kitais teisės aktais, kuriais reglamentuojamos tokius reikalavimus turinčių asmenų teisės, nustatytų ribų;

                           c)

                           sprendimas nėra į priede pateiktą sąrašą įtraukto fizinio ar juridinio asmens, subjekto ar organizacijos naudai ir

                           d)

                           sprendimo pripažinimas neprieštarauja atitinkamos valstybės narės viešajai tvarkai.

                     Atitinkama valstybė narė informuoja kitas valstybes nares ir Komisiją apie bet kokius pagal šią dalį suteiktus leidimus.

               5.   1 dalis nekliudo tam, kad į priede pateiktą sąrašą įtrauktas fizinis ar juridinis asmuo, subjektas ar organizacija sumokėtų mokėtiną sumą pagal sutartį, sudarytą iki tokio fizinio ar juridinio asmens, subjekto ar organizacijos įtraukimo į tą sąrašą, jeigu atitinkama valstybė narė nustatė, kad mokėjimo tiesiogiai ar netiesiogiai negauna 1 dalyje nurodytas fizinis ar juridinis asmuo, subjektas ar organizacija.

               6.   2 dalis netaikoma, kai įšaldytos sąskaitos papildomos:

                           a)

                           palūkanomis arba kitomis dėl šių sąskaitų atsirandančiomis pajamomis;

                           b)

                           mokėjimais pagal sutartis, susitarimus ar prievoles, kurios buvo sudarytos arba nustatyti anksčiau nei tą dieną, kurią toms sąskaitoms pradėtos taikyti 1 ir 2 dalyse numatytos priemonės, arba

                           c)

                           mokėjimais pagal teisminių institucijų, administracinius arba arbitražo sprendimus, priimtus Sąjungoje arba vykdytinus atitinkamoje valstybėje narėje,

                     su sąlyga, kad tokioms palūkanoms, kitoms pajamoms ir mokėjimams yra toliau taikomos 1 dalyje numatytos priemonės.

            4 straipsnis

               1.   Valstybės narės arba Sąjungos vyriausiojo įgaliotinio užsienio reikalams ir saugumo politikai pasiūlymu Taryba vieningai sudaro priede pateikiamą sąrašą ir jį iš dalies keičia.

               2.   Taryba tiesiogiai, jei adresas žinomas, arba viešai paskelbdama pranešimą, atitinkamam fiziniam ar juridiniam asmeniui, subjektui ar organizacijai praneša 1 dalyje nurodytą sprendimą, įskaitant įtraukimo į sąrašą motyvus, suteikdama tokiam asmeniui, subjektui ar organizacijai galimybę pateikti pastabų.

               3.   Jeigu pateikiama pastabų arba naujų esminių įrodymų, Taryba peržiūri 1 dalyje nurodytą sprendimą ir atitinkamai informuoja atitinkamą fizinį ar juridinį asmenį, subjektą ar organizaciją.

            5 straipsnis

               1.   Priede nurodomos 2 ir 3 straipsniuose nurodytų fizinių ir juridinių asmenų, subjektų ir organizacijų įtraukimo į sąrašą priežastys.

               2.   Be to, priede pateikiama informacija, jei jos turima, būtina atitinkamų fizinių ar juridinių asmenų tapatybei nustatyti ir subjektams ar organizacijoms identifikuoti. Tokia apie fizinius asmenis teikiama informacija gali apimti vardą ir pavardę, įskaitant slapyvardžius, gimimo datą ir vietą, pilietybę, paso bei asmens tapatybės kortelės numerius, lytį, adresą, jei žinomas, ir pareigas arba profesiją. Tokia apie juridinius asmenis, subjektus ar organizacijas teikiama informacija gali apimti pavadinimą, registracijos vietą ir datą, registracijos numerį ir veiklos vykdymo vietą.

            6 straipsnis
            Netenkinami jokie su sutartimi arba sandoriu, kurių vykdymui tiesioginį arba netiesioginį, visapusišką arba dalinį poveikį turėjo šiuo sprendimu nustatytos priemonės, susiję reikalavimai, įskaitant reikalavimus dėl žalos atlyginimo arba kitus šios rūšies reikalavimus, pavyzdžiui, reikalavimai dėl kompensacijos ar dėl garantijos suteikimo, visų pirma reikalavimai pratęsti arba apmokėti obligaciją, garantiją ar žalos atlyginimo įsipareigojimą, ypač finansinę garantiją ar finansinį žalos atlyginimo įsipareigojimą, nepriklausomai nuo jų formos, kuriuos pateikė:

                        a)

                        į priede pateiktą sąrašą įtraukti fiziniai ar juridiniai asmenys, subjektai ar organizacijos;

                        b)

                        fiziniai ar juridiniai asmenys, subjektai ar organizacijos, veikiantys per bet kurį a punkte nurodytą asmenį, subjektą ar organizaciją arba jų vardu.

            7 straipsnis
            Siekiant, kad šiame sprendime nustatytų priemonių poveikis būtų kuo didesnis, Sąjunga skatina trečiąsias valstybes patvirtinti ribojamąsias priemones, panašias į nustatytąsias šiame sprendime.

            8 straipsnis
            Šis sprendimas taikomas iki 2019 m. spalio 16 d. Šis sprendimas nuolat peržiūrimas. Jis atnaujinamas arba atitinkamai iš dalies keičiamas, jei Taryba mano, kad jo tikslai nepasiekti.

            9 straipsnis
            Šis sprendimas įsigalioja jo paskelbimo Europos Sąjungos oficialiajame leidinyje dieną.

            Priimta Liuksemburge 2018 m. spalio 15 d.

                  Tarybos vardu

                  Pirmininkė

               F. MOGHERINI

            PRIEDAS

               2 IR 3 STRAIPSNIUOSE NURODYTŲ FIZINIŲ IR JURIDINIŲ ASMENŲ, SUBJEKTŲ IR ORGANIZACIJŲ SĄRAŠAS


title: 2018 m. lapkričio 6 d. Tarybos sprendimas (ES) 2018/1666, kuriuo skiriami Regionų komiteto du Portugalijos Respublikos pasiūlyti nariai ir penki Portugalijos Respublikos pasiūlyti pakaitiniai nariai

text:
8.11.2018

                  LT

                  Europos Sąjungos oficialusis leidinys

                  L 278/24

         TARYBOS SPRENDIMAS (ES) 2018/1666
         2018 m. lapkričio 6 d.
         kuriuo skiriami Regionų komiteto du Portugalijos Respublikos pasiūlyti nariai ir penki Portugalijos Respublikos pasiūlyti pakaitiniai nariai
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 305 straipsnį,
         atsižvelgdama į Portugalijos Vyriausybės pasiūlymą,
         kadangi:

                     (1)

                     2015 m. sausio 26 d., 2015 m. vasario 5 d. ir 2015 m. birželio 23 d. Taryba priėmė sprendimus (ES) 2015/116 (1), (ES) 2015/190 (2) ir (ES) 2015/994 (3), kuriais skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d.;

                     (2)

                     pasibaigus António BRAGANÇA FERNANDES ir Luís GOMES kadencijai tapo laisvos dvi Regionų komiteto narių vietos;

                     (3)

                     pasibaigus Francisco LOPES, Isaura MORAIS, Américo PEREIRA, António PEREIRA ir Aníbal REIS COSTA kadencijai tapo laisvos penkios Regionų komiteto pakaitinių narių vietos,

               PRIĖMĖ ŠĮ SPRENDIMĄ:

            1 straipsnis
            Likusiam dabartinės kadencijos laikui iki 2020 m. sausio 25 d. į Regionų komitetą skiriami:

                        a)

                        nariais:

                                    —

                                    Ricardo Bruno ANTUNES MACHADO RIO, Presidente da Câmara de Braga,

                                    —

                                    Aires Henrique DO COUTO PEREIRA, Presidente da Câmara da Póvoa de Varzim,

                        b)

                        pakaitiniais nariais:

                                    —

                                    Berta FERREIRA MILHEIRO NUNES, Presidente da Câmara de Alfândega da Fé,

                                    —

                                    Pedro Miguel César RIBEIRO, Presidente da Câmara de Almeirim,

                                    —

                                    Hélder António GUERRA DE SOUSA E SILVA, Presidente da Câmara de Mafra,

                                    —

                                    Rui Miguel DA SILVA ANDRÉ, Presidente da Câmara de Monchique,

                                    —

                                    Carlos SILVA SANTIAGO, Presidente da Câmara de Sernancelhe.

            2 straipsnis
            Šis sprendimas įsigalioja jo priėmimo dieną.

            Priimta Briuselyje 2018 m. lapkričio 6 d.

                  Tarybos vardu

                  Pirmininkas

               H. LÖGER

            (1)  2015 m. sausio 26 d. Tarybos sprendimas (ES) 2015/116, kuriuo skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d. (OL L 20, 2015 1 27, p. 42).

            (2)  2015 m. vasario 5 d. Tarybos sprendimas (ES) 2015/190, kuriuo skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d. (OL L 31, 2015 2 7, p. 25).

            (3)  2015 m. birželio 23 d. Tarybos sprendimas (ES) 2015/994, kuriuo skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d. (OL L 159, 2015 6 25, p. 70).